url: =Pasal khat tuithawl sungah azang nai 14 sung awkcipsak in cimawh mahmah :: ZOMI DAILY\nposted on 24 October 2017 at 7:55 pm Lomkholna: Malaysia, News, Sawltak, World\nMalaysia ah pasal khatin azang tuithawl sungah nai 14 sungtak awkcipsak ahih manin na sa in cimawh mahmah cih theStar pan kiza hi. Tuapa pen kum 29 aphakhin khat hi a, zi zong aneikhin ahihi.\nHihpa pen abeisa Sunday zanlam 10pm hunpawl in Malaysia, Ipoh, Taiping khuasung ah thupiang hi ci’n Taiping fire station chief Hasna Rashid in genkhia hi.\nTuapa pen lupna tungpan in athawhkhiat ziauziauding hamsa asa khat ahihi. Zanin azun suak ahih manin, athawhkhiat hamsa asaktawh azi in hehpihhuai salua ahih manin, tuithawl 500ml Water Bottle khat sungah zuntha in ci’n pia hi.\nAzi in athawh khiatding hehpihhuaisa in lungsimhoih “Good intention” tawh ahuh in akinei himahleh, zun athak khitciangin buaigawp uhhi.\nTuithawl sungah zun athak khitciang in azang pen tuithawl sungah awkcipsak citciat cimawk hi. Tuaciang in amauzong midang tungah huhna ngetpahding utsamlo ahih manin, anupa un hanciam mahmah uh a, tuithawl sungpan in lakkhiatsawm uh himahleh nai 14 sungbang abuaipih mahmah uhhang in lakhiakik theinawnlo uhhi.\nAnunung ah cihnadingdang theinawnlo, azang zong na samahmahta ahih manin, cimawhluata uh ahih manin Taiping Fire Station te zasak uhhi.\nTaiping Firefighter te’nzong Special Tools vanzat pawlkhattawh tuithawl sungah a awkcip tuapa azang pen nailang sungbang abuaipihkhit uhciangin lakkhiat sakthei uhhi.\nAzang pen liamna omsamlo ci a, ahi zongin Taiping Hospital ah kilumsak in, ki encik phot hi. Sunday nitaklam 10pm hunpawl in zunsuak, tuithawl sungah athakpen azang awksak ahih manin, Monday zingsang 12 satdek ciangin Firemen te’n alakkhiat sakkik theipan ahihi. Nai 14 sungkhawng tuithawl sungah awkcipsak ahih manin, na samahmah cihi.\nRelated: Puteek khatin azangmul botin agei ah a ihmu numeino tungah khiatphei sese\nTuithawl khawng azangzang te kidawm mahmahvou, adiakdiak in Kawlgam aom meiphelh Firefighters te’n hihbangdan hong huhtheikhol hetloding uh ahi 🙂 Sawltak #zomidaily\nPrevious: Myanmar, Myeik khuasung aom KBZ Bank ah thautawh damiah kitaih\nNext: Ki itna mah nuampen ~ Tdkhen\nSing (Ginger) a hoihna


timestamp: atn

url: =A taksuah Zogam leh Zolei itna ~ Awn Za Pau :: ZOMI DAILY\nposted on 15 September 2015 at 3:51 pm Lomkholna: Article, Awnzapau\nZogam Zolei itna ih cih ciangin ih mipih ih sapih Zomite itna mah ahi hi. Zomi kuateng inh it ci’n hong kidong leh it mahmah ing a ci tek vive mah ih hi kim tek ding hi. Ih lamkiatna leh ih neu lim aa ih nu ih pate tawh ih khan khiatna mun ahih manin it loh in zong a pha-mawh thu ahihi. Na nu pen bangzahta in meel sia hi ta leh leitungah na it penpen na nu mah hipen ding hi. Tua mah bangin Zogam zong Kawlgam ah a zawng penpen mun leh mihing tenna ding naleng aa kilawm lo hi tase leh mundang gam leh lei sangin ki-it zaw teitei hi.\nIh Zogam in a khangto gamte ah a om gamsa vasa ngasate leh singkung lopate kepcing nadingin a koih uh ‘National Park’ a cih ziauziau bek ding aa kilawm mun ahihi. Mihingte teentulna taktak ding aa, a uthuai hetlo mun leh gam ahihi. A hi zongin gam hoih lo gam zawng a hih nateng mah in ki-it sansan hi. Hehpi huai kisa semm in kipuah nuam semsem hi. Tua pen gam leh lei it taktakte dinhmun maan taktak ahihi.\nCiimnuai Zomite teenna Tedim, Tonzang, Cikha gam sung teng ih et ciangin gam leh lei it aa, a gam a lei a khua atui it in a puah tangtang khuate pen kei mimal theihna ciangciang ah, Tuithang, Laaitui, Heilei khuate mah hipi pen in ka um hi. Tua khuate a puah dingin a khuabup hanciamna bek hi khin lo in, tua khuate a thalawp ahanciam theih nadingin a mimal hanciamna kipiak zawhna leh a neihsa sum leh paai piakzawh hang’ vive zong ahihi.\nTuate tawh kizomin a sawt naii het loin Kaptel khua ah Zogam khuata lak ah a lian penpen leh a masa penpen anhuan theihna ding leh ansuk an-gawi theih na dong aa zat theih ding tuitha tawh meitha laakna gualzawh pawi kibawl hi.\nKaptel Hydro-power Hon Pawi\nKaptel Hydro-power hon pawi pen December 27, 2012 ni in Kaptel khua ah kinei hi. Kaptel tuitha in electric power output 100KW tha pia zo aa, a kulkulna ah transformer kici meitha hatna a uang sak semsemte kikoih in, a khuazang in (inn 600) meitaang bek hi lo in an huan nading, an-gawi nading, puansawp na ding, tuikhal koihna ding akipan inn lumsak nading dong a pia zo ding ahihi. Tua ahih manin namgim leh meilah (taksing ciim) zat hong kul nawn lo ding hi.\nSingkhul dingin singhing tampi phukphuk hong kul nawn lo ding hi. An gawi set kizang ding aa sukpum tawh an suk tangtang hong kul nawn lo ding hi. Tua huhau in nupi papi a nasep uh tampi tak hong nuamtuam ding hi. Numeite hong tha maang zaw deuh ding uh aa, amau leh amau zong kipuah hun hong om in ameel asa zong hong hoih zaw pah ding hi. A inn a lo uh hong siang tho sitset zaw pah ding hi. Ni khat in nai 24 mei pai tawntung ding ahih manin, leitung bup tawh kizoptheihna internet ki-ngah tawntung thei pah ding hi.\nTua huhau in khua muhna pilna leh ahun zui aa leitung thupiang khempeuh zekai lo in khuapi sung aa omte zah mahin, tampi tak kitheih lawh pah ding hi. Mi gam mi lei leh a khua a tui enh kul nawn lo in teeng tul tading uh aa, khua leh tui hong pal lun kik ta ding hi. Sing khul dingin sing kiphuk nawn lo ahih manin singkung lopa hong nim pah dildial ding hi.\nGuah tui zong maan takin hong zu ding aa, lo ah ankungte leh an guite hoih in miim pha taang pha ih la ding hi. Khal an tuuk an hoih in khawhsa kham vive ih hi tek ta ding hi. Ih gam hong nim in hong zing ding aa, gamsa ci peuhin belh dingin nuamsa in, a zu a vate zong cimang nawn lo pah ding hi. Tua ahih manin ih gam in tul nawn lo in hong no suah kik ta ding hi.\nDr James Suan Za Dong leh Azi Dr Maisie Dong\nDr Suan Za Dong pen Tedim tualsuak ahihi. A nu a pate pen Kaptel panin Tedim khuapi a na tung masa penpen Zomite lakah kihel uh aa, tua lo teng Mangkang Vuandokte leh a nasem India gam mite vive ahi uhhi. Dr Dongno zi pen YangonSente hi aa tu laitak in Australia ah tapa khat leh tanu khat tawh a innkuan in teng uhhi. Dr Dongno in Yangon ah Medical College a kah lai in tuni ciang dong aa ih silh ih ten Ciimnuai Zomi numei pasalte’ kizeemna puan (national dress) hong phuangkhia aa, February 12, 1967 Union Day ni in Yangon Kyaikkasan Ground ah a masa pen in kisilh kiteng hi.\nA sangkah lai in Yangon Arts & Science University leh College /Institute a kah Zomi/Chin sang naupangte kipawlna a tuamtuamah makai in ma pang hi.Tua bek hi lo in a gol khit zawh pensen a laak khit nangawn in ih Zogam leh ih Zomi a veina tawh Kawlgam hong ciah tanghtangh aa, apianna Tedim khuapi pha loin kilehkik ngeilo hi. Ih gam sungah singkungte bei khin dektak aa om amuh ciangin, na khat peuhpeuh hih ding bawl ding kisam hi ci’n ngaihsun hi.\nKaptel khua ah hausa upate’n Tanghlui tui siangtho laak ding vaii kikuppih nuam ahih manin, Kaptel khua ah hawh dingin 2010 kumthak ni 3 ni in sam uhhi. Lam tawntungah singkung teng bei khin cih a muh ciangin, thudang gen loin singtangin tui tha tawh an huan in inn lumsak le uh singkungte hong no kik ding hi cih ngaihsutna tawh huh ding kamciam pia hi.\n2010 kum kipat lamin Tuito lui panin 100KW meitha ki-ngah nadingin Kaptel khua makai ulian upate tawh vaihawmnahong nei hi. Akisam sumbulpi dingin a msa neihsa mah tawhphah in nasep hong kipan hi. Gamdang meltheihte kiang pan ahi zongin a ngahna ah huhna ngen kawikawi aa, AUD 16,000.00 (Kawlgam sum in Ks 150 lakh dektak) ngah hi.\nTua akingah sumte in a bei vekpi zah ii 25% bang hi bek aa, a tawpna ah a zi Dr Maisie in a mansiang dong akisam sum leh paai teng vaiipuak hong laksak in a kipat zawh kum 2 leh kha 8 ciangin tua tuitha tawh khua phelep mei laakna honna kinei ahihi. Hih pen Zo/Chin gamah khuazang aa anhuan theih nading ‘Tuitha’ kizang a masa pen ahihi.\nHih thu piangte ih ngaihsut phatphat kik ciangin Zomite aa’dingin a etteh taak mahmah Siavuan tuaktuak nupate ahihi. Zomi khat in mi nam dang zi a neih hangin a mipih a sapih Zomite a itna leh a deihsakna khiam tuan lo hi cih kilangh hi. Tua mah bangin mi namdang zi khat in a apasal a it huhau in a pasal mipih tuipihte tungah zong itna deihsakna a neih lam hong kilangh aa bangmah ngah kik ding lam-en het lo pi in Kawlgam sum Ks 450 lakh a khong hilhial in a sikh ahihi.\nTua ahih manin mi kim khatte’ ngaihsut bangin gamdang aa om Zomite in Zomi it lo aa taisante ahihi cih ahi zongin, mi namdang zi neite in Zo gam Zo lei Zomi a itnawn lo bang khat ding aa ih pum suat mawkmawk ding ahih loh lam tak hong phawksak hi. Kaptel Hydro-power huhau in Zomite ngaihsutna leh khua muhna zong hong tangzai sak tuam mahmah ding hi ci in upna ka nei hi. Kaptel tuimei sepkhiatna pan tha san tek in Zomite a’dingin, ataksuah sepkhiatna hong pung sak semsem ta hen… cih ka thu ngetna ahihi.\nTheih Ding: Hih thului (Article) pen Kaptel khua ah tuitha tawh khuaphialep mei laakna lungdam pihna leh akisam sum bulpi a sikh Dr Dongnote nupa pahtawi nopna tawh kong luikhiat ahihi. Pu Awn Za Pau (USA)\nPrevious: Itna Leiba ~ Dr. Sut Khan Thang\nNext: Zomite’ phuak Late mah ~ T. Sawm Lian\nZDF te Shan gam Meeting leh Canada sang ah Siamsin te gual zawh nathu


url: =‘Trojan House’ Reports :: ZOMI DAILY\nposted on 29 July 2014 at 4:34 pm Lomkholna: CSDal, News, Zomi\nUK gam, Birmingham khuasung ah kumpi sang pawlkhat ah Muslim te in, Muslim upna leh ngeina te hilhtheih na ding a hanciam na te uh, kumpi (House of Commons) lam pan a kankhia ding in a kisawl Education Commissioner Peter Clarke muhkhiat na a kicing in kisim thei ta hi.\nMuslim te in hih pan kumpi sang te a laksawp (guklak sawm) na uh pen ‘Trojan Horse’ operation ci in, tanglai Athens leh Spartacus te gal kido lai in azat uh a hi, Sakol lim tawh genteh uhhi. A ngimdan, a sepsawm te na sim le uh cin, Muslim te gamtat dan leh Khakhal (CNF) gamtat dan te kilamdang lua lo hi. Thu hoih thu dik tawh kalsuan te a hih het loh lam hong ki langsak mahmah hi.\nSang ki-ukna sung te buaisak ding, nawngkai sak ding. A nawngkai theih nang thu bawl tawm ding, tua pan in sang siapi te in sang limtak in uk zolo ci in mawh sak ding, a nasep na pan a khawl na gotbawl (pressure) pia di.\nSiapi a tawp khit ciang Siapi thak mun ah Muslim te khat a hih kei leh Muslim te zawh ding mikhat guang ding. Tua hi leh tua sang pen Muslim te deihbang in nasem thei ding cih dan hi.\nZomi Baptist Convention vai khawng, Chin leh Zomi vai khawng tampi tak mikha ah hong mu sak dandan leh ki lawm ei… a sim huai leh a theih huai thu khat in ngaih sun ing. Reports pen a vekpi in laimai 129 pha hi, a hi zong executive summary teng (lai mai 2) sim khin peuh leng a kicing khin phial hi.\nCase study teng lak pan a lunglut huai leh a sim nop mahmah khat pen ‘The Saltley Story’ a cih hi in page 22 kipan hi. Tua tak ah a sang siapi pa a hi, Mr Balwant Bains mawh nang a hanciam na te uh, sang sung ah buaina a bawl dan te uh, a kicing tak in ki gelh hi.\nNa sim ding nop leh a nuai link pan in nuam tak in kisim thei ding hi. http://goo.gl/gK2wVW\nTel lo na khat peuh na neih leh lung hiang lo tak in hong dong kik in. Zomi sung ah, CS Dal (Policy Analyst, Department for Education, London, UK)\nPrevious: Zomi leh Media nasepna ~ Kim Piang\nNext: ZYA Weekly News :: 25 July 2014


url: =Lawki sungpan ih khankhiatpih ngeina hoihlote :: ZOMI DAILY\nposted on 8 December 2015 at 7:55 am Lomkholna: Article, Lianzatuang\n1. NUMEITE THUSIM LOH LUATNA\nKhuasung pawlsung hoih nadingin innkuan hoih kisam masa pen a, innkuan hoih a pian theih nadingin nupa hoih kisam masa pen leuleu hi. Khanglui ngeina ah numeite kithupi sim lo, kisim mawh lua ahih manin ih suplawhna tam mahmah hi. Hih paunakte’n bang gen hiam!\nSialpi’ ki tumin kilam ngeilo, Akpi khuang in thusia ko\nNidangin zolai tan li ciang kisim a tanli a zote zolai sang zo kici hi. Numei aadingin tan li ciang pen pha zo kici-in a ban kizom sak nawn lo hi. Tua manin nupil kinei lo pah hi. Nute tawh kithuahkhopna tam zaw ahih manin papil neite sa’ngin nupil neite a khangto tam zaw hi.\nIh pate pen kumpi sik ciangkhut tawh thukhenna tokhom tunga tu bangin kimu hi. Tapkual tunga nu le sanggamteng ciamnuih gena nuikhawm ziahziah kimlai pen ih pa hong ciah vat leh kidai pah lian zen hi.\nAnnek khop ciangin a sem a bawl pen ih nu, tutna zangh ngam lo-in niksing khat tawh tucil a, cikuang zasankuang ban ngam lo hi. Anthuk amah hi-a kuang sawm kuang kem zong amahmah hi zel hi.\nZingsang akkhuan hun pen nupite thawh hun kici-a zingsang a thawh phetin an bel suang to pah, an su, tui tawi, vokan huan, innphiat cihte pen zingan nek ma-a ih nu nasep hi den hi. Ih pa pen a zingvak nading om a hih kei buang leh an nek kuan ciang bekin hong tho hiathiat hi.\nLokuan teh lah sunsiah pua ih nu hi-a ciah teh zong sing a khop tak pua-in ih pa in hei liangvat in a nung zui hi. Inn tun teh ih pa dawn dingin zubel thun sak a,pa zudawn kal-in kisil hi. Ih pa zia enkawm in an hong thuk leuleu a, gim khin tawl khit ta leh a ngeina mah bangin tucil sa in anne hi. Ih pa tawh an ki-uum khawm ahih manin kuamah kipau ngam lo-a ih kamhai ging bek kiza hi.\nNitak an nek khit teh ih nu mahin vaimim bawk kikhakte khia-in thonga tua kawmin zingan ding huankawm hi. Gim in tawl ta leh adangte lup main lum masa ngeilo hi. Ih innsung takpi ah ih nu pen sila bangin laukawm kidawmkawm sa in hong om mawk teh a dang khempeuh in zong lungmuanna kingah zo lo-a linna le lauhna sung pan ih khangkhia hi. Pawlkhatte bang a gol zawh dongin tua lauhna lungsim in a nuntakna hawl-a mi khempeuh ama sa’ng a hat zaw a siam zaw ding bangin mu denin gual phalah in a gentheih lawh tampi tak ih om hi.\nMo ding zi ding a kizon ciangin zong sila zon bang phial in nasep hat a thanuam kizonga a lokuanna dongah ki-en sim hi. Numei khat mi zi mi mo dingin hong pai ciang, suahtak lohna innsung pan hong paikhiat bang mahin tua bang lian innsung khat mahah hong lut a,linna lauhna lungsim tawh nuntakna thak hong kipan ta hi. Ih nu pen tek hong suak ta-a kei hun ding hi ta cih lungsim tawh hong kipat mawk teh ama gentheih mahbangin a mo hong gentheih ta hi.\nZan lup ciang nangawnin lupna tungah kiho lo ding cih hi pah mawka nupa lumkhawm takpi kiho vetlo-in lupna kigawi ging bek kiza hi. Pasalte’n zong a zite lungsim thangahna dante ngaihsut in nei lo pah uha a mau thangah dan ciang bekin zite luppih ziau lel uha nupa lumkhawm takpi pen damiah taih tawh kibang zen hi! Zingsang simin a zi pen lungsim galdona tawh thokhia denin nupa kithuahkhopna pen lupna tung bek hi sawnsawn ahih manin kimaingap loh ban ah a kigen hun ding om theilo hi. Tua bang nupa sung pan innkuan hoih hong bangci pian tam maw!!!.\n2. PASAL U PEN THUPIT BAWLLUATNA\nPasal u pen innluah ding ahih zah khatin ih nu le pa’n zong thupit bawl pen pahin hong sap dan nangawn minpi le minno tawh sap dan hong nei se in, an lim tui lim kipia deuh se hi. Tua in sanggam dangte tawh kikal-ah kithutuahna le kimaingapna (intimate relationship) bei saka ih pate ih kihtak banglian in ih upa kikihta kimaingap lo mawk hi.\nHici bang innsungah zi le ta nei ih om teh sanggam pasalte’n a maingap pen leh a kiho theih pen a zite uh hong hi pah lian ahih manin innsung lungsim galdonate hong kipan ta hi. Numei pawl khat pen a kilangh in gilo paha pawl khat bel gul bangin ngiankawi tawh a lutang ahi a pasal pen a deihdeihna lamah hei ziauziau thei hi. Zi nei nailo pasal nei nailo sanggam dangte’n innsung nop sa zo nawn lo-in pianna nu le pa nangawn tawh ki-etkhialhna dong piang thei mawk hi. Ih vawh bang in a met apung tawh ki-at kik ding ahih manin innkuan’ lutang pasalte pilvan huai mahmah hi.\nU leh nau sung nopna dahnate ah a thuzui bekin ih kipha ta a itna tatak tawh kizopna pen hong thuklut zo nawn lo thei hi.\n3. LUNGDAM KIKOH DING HAKSA SAKLUATNA\nNa khempeuh a dik lama gen ding haksa ih sapha diaka a dik lo lam gen pen ki-ol ngaihsut ziauziau hi. Ih pute anlim huan ni va tuakin anne hong sawl teh duh lua kisa in duh keng ih ci tantan se-a ne nai lo pi’n an ne khin ta ung ih ci tuan se hi. Tua manin ih lungdamna munte ah zong lungdam ih cih ding haksa ih sa paha lungdam keng cih ding lah hilo ahih manin ih dai om zaw tham hi. Innsung diakdiak bangah khat le khat lungdam kikoh ding pen a hi thei vet lo, kamsiat huai dan phialin kimu hiam, kizang ngei vet lo hi.\nUSA ah pau a kitam zat penpen in “Thank you” le “You welcome” cih a hi hi. Thank you cih nading munah ih cih keikhak leh bel mi banglo in hong kimu pah ding hi-a mi khat in ih lungdam nading na khat hong sep sak leh lungdamna lai (Thank you card) khak kul pah lian hi.\n4. KHAT LE KHAT KIPAHTAWINA TAWMNEIH LUA\nNa khat pepeuh ih gualzawhnate ah pahtawina tawm zat lua ih hih manin a sem a bawl mite aadingin thangahna bangmah om zo lo hi. Ih ginat lohna te bek ih kigengen a ih hih theih om sunsunte ah kitheih mawh bawlin ih kipahtawi siam loh manin ih lungsima om zah nangawn ih sep thadah pah liana tua in ih zawh zah ding hong zo sak lo ih siam zah ding hong siam sak lo-in ih lawhsap den hi.\nNasem ka ciah simin ka tate nih ka khedap mawza ka suahsak masa den hi. Kithadah sak man, gim le tawl man cih hi lo zaw-in ka tate tawh kizopna ka thupit sak nopna hi zaw hi. Hong suah sak simin “lungdam” “thanuam si u cia” ci’n ka pahtawi na in thanuam sak semsem in ka lungsim hong zongin ka deih ka sap a thei ciangciang uh hong sep hong bawl hong lak sak nuam mahmah uh hi.\nIh nu ih pate’n hong sawl khat a hun lamin mu, sem la thei pak kei leeng hong tawnggawp hong phuisam gawp ek’ thei mawk uha ih sep sak theih hunhun ah lah hong pahtawi tuan lo uh hi. Nu le pa in na khat pepeuh hong sawlkhak ding kilau denin a mau tawh kithuahkhop ding ki-ut lo-in inn a om sa’ngin mi inn peuh nuam kisa zaw thei mawk hi.\nGam khangtote ah laipilte bekin khasum hoih a sang hi tuan lo hi. Nu le pa le siate in naupangte ukna siamna (talent) zui in hilh in pantah uh hi. A hahkatna zui-in pahtawi uha tua in a lawpna uh khang sak semsem hi. Music uk te’n nuntakpih in, kimawl uk te’n zong nuntakpiha laipil te’n zong nuntakpih hi lel hi. Ngaihsutna lungsim cing zolote nangawn pahtawi dan a siamna uh tawh a mau nuntakna khop ding nasep guan zo uh hi.\nSanggam aw, na nuntakna, na innsung nuntakna a kikhel nadingin nang mahmah na kisam-a na lungsimah na ngaihsutna bangin na nuntakna hong kilamdang dinga tua in na innsung nuntakna hong lamdang sak ding hi. Tuangpi\nPrevious: Na khangnohun ~ Daniel Mangpu\nNext: Mom Lai Lungzuan – 3\nPa Pau says\nInn kuan nun taak zia na gen te a vek in dik ( Maan ) sa mah mah ingh.Kei zong tua bang nun taak zia te lak pan khang khia ci leng zong khialh om kei,ka pi ka pu te tawh zong ka zi neih khit dong mah nung ta khawm ungh,tua ban ah khua pih te nun tak zia zong ong gen loh hang ki thei a hih man in na thu gen te tawh a ki lam dan na om lo hi.Tua ban ah gam dang tung te gam tat zia ding zong mi pi theih ding in ong at lai le cin ut lai ingh.


url: =Efesa 5 | Siantongluan.net\nEfesa 5 |\nNote pen Pasian in a hong it a tate na hih manun amah tawh na kibatna dingun hanciam un.\nKhrih in eite a hong it manin Pasian in eite mawhna hong maisak theihna dingin a namtui biakna-in Pasian kiangah a kipiak mah bangin note zong itna tawh na gamta un.\nNote pen Pasian mi na hih manun note lakah nulepa khialhna, a kilawmlo-a gamtatna, huaihamna cihte genin zong na nei vet kei un.\nA kilawmlo-a kampauna, leh ciamnuih hoihlo cihte zong na zang kei un la, Pasian tungah lungdam kohna kam na pauzaw un.\nNulepa khialhna a gamta mi, a kilawmlo-a a gamta mi, leh a huaiham (huaihamna zong milim biakna zahin sia hi) mite in Khrih Ukna leh Pasian Ukna sungah bangmah ngah nei hetlo ding ahihna uh teltakin thei ta un.\nHih bang mawhnate i bawl hangin phamawh kei, ci-in a mawk gen mite khemsa-in ta kei un. Pasian thu mangloin hih bangin a gamta mite in Pasian hehna a thuak ding uh ahi hi.\nTua ahih manin tua bangin a gamta mite tawh kisukha vet kei un.\nNote pen khuamial sungah a omngei hinapi-in, Topa mi na suahkhit uh ciangin khuavak sungah a om hita na hih uh manin khuavak sungah a om mite bangin na gamta un.\nBang hang hiam cih leh khuavak sunga omna in a hoih, a man, a thutakte hong piangsak hi.\nBangteng in Topa lungkimsak ahi hiam, ci-in kan un.\nKhuamial gamtatna, bangmahin a kimanglo nasepnate su vet kei un la, tua bang gamtatnate a hoihlohna pholak zaw un.\nKuama theihlohin a simthamin a hihte uh gen ding nangawnin zong zumhuai lua hi.\nNa khat peuhpeuh khuavakah pusuah lehang a pianzia man taktak hong kilang hi.\nTua ahih manin la sungah, "A ihmu mi aw, khanglo in la, sihna panin tho in. Tua hi leh Khrih in nang hong taan ding hi," kici hi.\nTua ahih ciangin hoihtakin kingaihsunin gamta un la, mihaite bang hiloin mipilte bangin gamta un.\nTuhun pen hun hoihlo hun ahih manin na hun neih khempeuh uh a hoih lamin zang un.\nTua ahih manin hai ommawk kei un la, Topa in bang a semdingin hong deih ahi hiam, ci-in kan un.\nZu in mi siasak thei ahih manin zu ne kei un la, Kha Siangtho tawh a kidimin omzaw un.\nLa a tuamtuamte genin sakna tawh Topa thu gen belin nei un la, na lungsim khempeuh uh tawh Topa phatna la sa un.\nI Topa Jesuh Khrih hangin thu khempeuhah Pa Pasian tungah lungdamna ko ta un.\nKhrih na zahtakna uh hangin na thu uh na kimang tuak un.\nZite aw, Topa thu na man uh mah bangin na pasalte uh thu na mang un.\nBang hang hiam cih leh Khrih pen ama pumpi ahi pawlpi a honkhiapa hi-in, pawlpi tungah ukna thu a neih mah bangin pasal in a zi tungah ukna thu a nei ahi hi.\nPawlpi pen Khrih khutnuai ahih mah bangin zite zong thu khempeuhah a pasalte uh khutnuai hi ding uh hi.\nPasalte aw, Khrih in pawlpi itin a pumpi a piak mah bangin na zite uh na it un.\nPawlpi pen paubaanna a om hetlo, a siangtho mahmahin Khrih kiangah a kipiak theihna dingin Pasian thu tawh tui-ah a silsiang khit ciangin Pasian kiangah a aptheihna dingin pawlpi-a dingin Khrih a kipia ahi hi.\nTua mah bangin pasalte in zong amau pumpi zah mah bangin a zite uh a it ding uh ahi hi. A zi a it mi pen amah a ki-it mi ahi hi.\nEite pen ama pumpi nate ihihna hangin Khrih in hong it mah bangin kuamah in ama pumpi mudah ngeilo a, hoihtakin kemin a vakzaw hi.\nTua ahih manin Lai Siangtho in, "Hih thu hangin pasal in a nu leh a pa nusia-in a zi tawh kigawm ding a, amaute gel khat a suak ding uh hi," na ci hi.\nPasalte in amau pumpi zahin a zite uh itin, zite in zong amau pumpi zah mahin a pasalte uh a it ding uh ahih mah bangin, Lai Siangtho in hih bangin a gen ciangin a thukzaw khat, Khrih leh pawlpi a ki-itna a gennopna ahi hi, ci-in ka ngaihsun hi.\nTedim Lai Siangtho / Laibu: Efesa 5


url: =Bribing God (Pasian Golhguk) ~ Hau Za Cin :: ZOMI DAILY\nposted on 24 December 2015 at 10:25 am Lomkholna: Article, Hauzacin\nZomi te in Dawi pen a bia hilo in a thoih, a lungkimsak hi kici hi. Tua pen tulai misiam leh thutheizaw te muhdan, kandan leh ciamtehdan hi. Bia cih ciang kipumpiak, ki-ap, ki-tulut, etc cihna hi ding hi. I biakpa, i biaknu khutnuai ah ama thuthu a om dingin kipia cihna hi. Pasal pawlkhat zi leh sunghte kawkna lamlam a en duamduam te tawh kibang cihna hi, STB, sungte bel, ZZL, zi zolo. Ciamnuihna hisam e.\nThoih cih pen tulai mipil misiamte in kumpi vai ahih ciangin golhguk ci leuleu uh hi. Kumpi zum ah nasep ding khat deih in va ngen, a ngahna dinga a sungah a semte bang golhguk va pia, lungkimsak… ko India ah tuabanglo in kingah lo hi. Mawk bingfuut hangin gim leh tawl bek kingah a, kumpi nasep kingahlo hi. Exam leh interview khawng hoihtak kinei ahih kei buang leh!\nNipini biakinn ah sumpi i khiat pen Pasian itna taktak tawh i piak ahih leh biakna hi a, mi in pia tah ci a i piak leh khiatna neilo cihna hi. I piakna a hang theilo ihih leh.\nTulai ciang mun pawlkhat ah sum tuazah hong pia lecin thupha kong pia dinga, na upna gahsuah in na lawhcing ding hi ciin sum tha tawh a kicial thei ‘thupha ngetna’ khawng om hi. Tua pen i gennop pen ahi hi. Upna khaici hong tuh in ci uh hi. Upna khaici kong tuh nuam hi ciin a ngenzaw zong om hi. Ka lawhcinna ding thupha hong pia inla, sum hizah tawh hong cial ing ci hi.\nGuai, tua pen biakna hilai ding hiam? Pasian golhguk hizaw lo ding hiam. Keima om muan in ka ngaihsunsun kha hi. Thupha deihman bek, lawhcin ding deihman bek, tuahphat ding deihman beka sumpi tampipi pia a, Pasian lah phawk tuanlo, Pasian mite gamtat banga lah gamta tuanlo si in i om leh tua bang gamtatna pen biakna hilo in Pasian golhguk piakna hizaw lo ding hiam.\nMi khat in hong gen in ah, gamdang ka om lai in, “Inn lam pan siate hong zin ciang “Love Gift” ciin sum ka na pia zel hi. Tua pen aman lamen hi, pia kei leng khasia hi. A sawtna ciang, hong tamvei luat ciang ka pia zo nawnkei hi. Ka piakzawh nawnloh a kipan hong phawk nawnlo pah hi. Tua siapa a golhguk ka hi tam, Pasian a golhguk ka hitam, kei leh kei a kikhem ka hizaw tam, ahih kei leh tua siapa in kei hong khemzaw ahi tam… tam..tam..tam?”\nKa dawnna ding ka thei tuan kei hi.\nAhih hang ka lungsim ah tua bang piakkhiatna pen a pia pen in zong lamet khat nei ahih manin tua a lamet a ngahna ding a cih zong hikha thei ding hi. A piak pen in zong nopmawh sa tuanlo leh kisuanglah tuanlo hi lel dinga, ahi ding mah sa hilel ding hi. Ahi zongin a kipiakna hang uh PASIAN min paulap ahih manin Pasian golhguk cihna tawh kibang kasa hi. Pasian golhguk cih bang lah om thei samlo ding ahih teh, Pasian thoih hizaw lo ding maw.\nPrevious: Titanic Tembaw sungah ih theih khak loh thu om\nNext: Tulaai Leitung Thuthang Tuamtuam Updates December 24, 2015\nPasian thoih zong hi loin, mihing thoih, mihing le mihing kibia cihna ahi ziau veleh!


url: =Siallum Kido Na Thu « Nikonghong\nHome » Sizang » Siallum Kido Na Thu\nBy Pu Thawng Khaw Hau\nMangkangte khuasak a thet ni-in Buanman a, Sizaang, Tiddim, Sukte tul nih bang kikhawm hi, Tuak sungah Khaw Chin zong hong kihel hi. Tu-in kumpite do tu hi ziam. Tum zawtu hi ziam, ti a, a kikup lai takin Kumpite in Khawsak pan top tawh hong kap, a Thautang hong nging kik dawm ngawlin, Lopa, thingkung hong kuang siat pai hi.\nTua Thautang puak tham kitak huai a, lamdang kisa a hi manin, Tiddim mi le Khaw Chin te pawlin hong tai san hi. Tua a hi komin Thuklai, Buanman, Khawsak dui sungah kitai siat hi. Limkhai Manglun a hi leh Kumpite kung zuan pai a, kipawl pai hi.\nTuahnuam tuu Taapte pawlin “Kumpite do tu hi” tiin Vaihawm in Siallum ah kul to hi. Siallum-ah kulh 3 kito hi. Khiapthuam tuu le Thaikhup tuu tein, “Kumte (kumpite) ih dotu sia, um nawn ba ve hing, Sisang buppi aa in do a, ih nan lak sa ahi tiang, tum zaw ve tawng, ti hi.\nT apte pawlin Kumpite in hong uk le, Voklak ngam Limkhaite tawh ih kitu sia, tan kik leleu tu ih hi tiang, Kumpite ma do zaw tu hi, Nong do pui nuam bua a, a hi leh Kumpite ka zo uh le, Voklak ngam sia lo ting khat zong nga thei ngawl tu nu hi, ti hi.\nKhiapthuam tu le Thatkhup tuu tein, a hi le, Kumpite hong dopui ngawl tu khu hi, tiin Duhmang—Takkhawlah teang a, Siallum kulh pan hong dopui ngawl hi. A hi zong Thatkhup tuu le Khiapthuam tuu, Tunzam pa Orntun in hong dopui hi. Orntun sia, ngal vil vive le ngal en ku vive in kikawi hi. Kulh hawng sia, puanbuu tawh kikhak a, Puan bu\nhawng pan Orntun in en sak tawntung hi. A dang pan a sawl tak Hongsuak le Sumson te in hong kah pui hi. Thatkhup tuu pan Zavum, Zongtuang, Enthuam, Lamkhiup in hong do\npui hi. Siallum kulh sia kulh 3 in kivawt a, a uktu mining 3 kikawi hi. Liankam, Vummang Kamtin in kiuk sak hi. Dolian in nupi kulh uk hi.\n(a) Ngamzang daw tam ka ngai man a, lei do pal bang nang ing e.\nPhung luang huan thing zan kisia e, sang lun a zawi kik ing e.\nManglun in Kumpite mun a pai a, Siallumah kulh to hi, tiin son hi. (The Chin Hills Vol. 1. Page 134). – Kumpite in, ”Mi nam dang sua pui u le naute awng, kilem tu hi, hong pai ta vun, kote sia na ngam hong sesak tu bi ngawl khu hi. Kilemna vawt lu a hong pai sak, ngam vil aa hong sawl te hi bek khu hi” tiin kam hong tai sak hi.\nSiallum panin kam kivai tha kik a, ” Kote hong tum ngawl tu khu hi,” ti hi. Tasia tiang Kumpi te in hong tum ngawl takpi tu na hi uh le tua ni tua tha a, hong kap tu a, hong paitu khu hi. Na kinging khol vun tiin thu hong pia leleu hi.\nSiallum pan Kumpite munah kam kipuak kik a, “Pha hi, hong pai ma memeng ta vun, thi san nai san hong suah nuam memeng khu hi,” ti hi. Kumpite ih a kamphen hong ken pa sia Kio Thuai hi. Kio Thuai sia kawl mi hi. Nawikai khua teang hi. A masia limkhai Tuangkham inn teang pa hi. Tua huh in Sizaang kam a tel thiangtho in kamphen thei hi.\nIh pu ih pa tepteh na panin Siallum simtu in, ngalkap 380 hong kuan hi. A Kamphen pa Kio Thuai in Siallum lam ap pui za zan a, zing sang vak bek a, Thuklai pan hong kuan sia, Siallum nai 10 in kikap pheang hi. Kumpite laibu vawt The Chin Hills Vol. 1-na sung lai mai 30 sungah Siallum ngalkap tu aa, a pai, Sizang simtu lubeamte 60 le Lutung te 65, a vekpi-in 125, kikuan hi, tiin at hi.\nThuklai panin Sizang te omna Siallum simtu in, Buanmanah hong pai suk hi. Buanman pan Mualsan hong zui hi. Mualsan pan Ngumpi hong zui hi, Ngumpi pan Nalun, Nalun pan Taikhe, Taikbe pan, Taitan, Taitan pan Minsi, Minsi pan Siallum bong theng hi. Lampui pa Kio thuai in lam ap pui nik nek hi.\nSiallum kulh hong thet dek tak tiangin, Kiothuai in, “U le nau, pu le pi te awng, kikap ngawl tu hi, Kilem tu hi, hong tum zaw ta vun,” tiin hong au suk va pum hi. Tasia tiang, Pa Vummang le Ngang Thanghau a kulh pan a thau tawh pu suak a, Ngalkap mang khat ve ve kap lum pai hi.\nZing sang nai 10 pa kipan nai 4 dong Kumpite kido hi, Lubemte mah mah, Sizangte bang main hang ma ma a, Lubemte kilel bel hi. Lubemte hong pai bua hen a, Mangkangte le Lutung te bek hi le kizo tu a hi hi. Mihing 380 hong kuan sung pan kulh 2 hong zo zo ngawl a, kulh khat bek hong zo hi. Limkhai u le nau tein Siallum kikah laiin bong hun ngawl a inn ngal pan in hong en bek hi. Khiapthuam tuu le Thatkhup tu tein bong hun ngawltu khu hi, hong kahpui ngawltu khu hi, hong ti bang main, Takkhawl—Duhmang khuaah a om hi.\nThuklai le Khuasak te a hi le ngal ki tai a hi manin hong hu nuam zong dui sungah ki-om tek a, hong hu thei ngawl hi. Tua lai takin Bo Orn Ngin pa te unau Khatkam, Kamsuak, Sonthuam Limkhai khuaah a teng hi.\nLimkhai khua panin Khatkam, Kamsuak, Sonthuam hong kuan a, than lui hong zui a, ih u le ih nau mong siat takpi tu a hi tiang, ti-in a thin om thong thei ngawlin, Siallumah hong paitoin, a nai ta tak na panin Kumpite hong kap to hi.\nTua unau thum te ih hong kah tiangin, Mangkangte in Sizang a dangtein hu hi ta a, hong kim um hi, tiin lauin, Siallum kap nawn ngawlin tawng nga hi. Tuak panin Mangkang te luang a thi le a liam teng puain Thuklai khuaah a tia to pui hi. A dang, mi vomte luang le kawlte luang a thite sia pua zo ngawl in, nusia pai hi. A zing tiangin mithi luang nawn to a, Thuklai mikang than le Thaang than a phum hi.\nMangkangte a thi panin 3 thi hi. Mivomte le a dang Kawlte 83 thi hi, tiin kitiam the hi. A hi zong The Chin Hills Vol. 1. page 31 naah Mangkangte Officer khat thi hi. Captain Mayne le Surgeon Le Quesne liam hi. Ngalkap 3 thi a, 8 liam hi, tiin at hi. Surgeon Le Quesne in Victoria Cross nga hi. Ngal haksa ma ma tiang, Victoria Cross kinga thei pheang hi. Tua a hi tiang, Mangkangte zongin,, Siallum ngal, Sizangte do sia, haksa ma ma sa hi.\nEi mi a thi panin, 24 thi hi, tiin kitiam teh hi. A hi zong, The Chin Hills Vol. 1. page 30 na sungah Tuahnuam tuu 100 bang pha hi. A hi gang a kulh sungah 80 bang om hi. Tasung a mihing 29 kikap lum a, 11 liam hi, tiin at hi.\nA zing tiangin, Mangkang te pawl a thi teng luang kinawn a, a ni 5 ni tiangin hong kuan kik hi. Hong kuan niin, Ting (Top) hong keng a top tawh hong kap masa hi. Mihing te kitai siat zo hi napiin thautang le thau vui bo thawthong in, hi va nul in hong kap va nawm thaw thong hi.\nTuahnuam tuu thau tawi 30 kipha bek hi. A thi teng kim khat kiphum a, kim khat inn khat sungah kikhol zi hi. A hong kuan kik ni-in Siallum inn khat sim ngawl, a vekpi-in hong hal thap sak siat hi.\nTaapte pawlin, Kamsuakte unau ih Siallum ngal hong sim pui sia, lungdam na tawh ma ngil thei ngawl hi. Tasia ahi bang ma Kamsuak kihuh a Pu Do Lian zongin a thi dongin hu hi, ti-in kitiam te hi.\nKhiapthuam tuu le Thatkhup tuu te ih hong huh ngawl a hi hang, thin uk tuan na kinei ngawl hi. Hong thu hilna te, thu maan thu tak hi tiin kiphawk kik hi.\nLimkhai Manglun te ih Kumpite a tuu pai a, hong khiak zong, thin uk aa kinei ngawl hi. Ih pu ih pa, ngal hang lei law lawm a hi kom, a zawtu tawh, a zawh ngawltu tawh, zo tu aa, ki-um a, a thin letna lang sak a, tutiang dong, Sizang pa tang thin le lung mu pha nei te in nuam thong peang ngawlin Zapante a thi dongin, kap leleu hi.\nDui sungah a kitai na thu pan, ih hiam zak, ih na zak kibang ngawl a hi komin dui sungah kitai hi. Lupheangte hong kihel. ngawl hi le a, Lutung te le Mangkangte bek hi le, Sizang ngam hong zo ngei ngawl tu hi, ti-in ih pu le pa ih te in son bi.\nTuahnuam tuu ni 4 – 5 – 1889 kum a thi:—\n(1) Liankham, (2) Vummang. (3) Sempau. (4) Tuangvungh, (5) Hangsing\n(6) Paulam (7) Khuplam (8) Kamtin (9) Khupvum (10) Zavum\nHeaktu: 2013 May tha sung Siallum kum 124 cing ahikom, Siallum phawna, Pu Thawng Khaw Hau laibu “ZO KHANG SIMNA LAIBU” part 1 sungpan “Siallum Kido Na Thu” kong suak sak hi. Pu Thawng Khaw Hau sia Falam Civil Hospital ah Headmaster a seam ngei khat hi aa, a laibu hisia a at lai in Pu Lam Khaw Mang (Thuklai hausa lui) taw a vawt khop hi. Hi laibu vawt natu in Sya Kim Za Hau, Pu P. Ngin Za Thang le Pu Ngo Ko Khai te in hong hu hi ci in, laibu sungah kiat hi. Laimal ngawm dan taw kisai, lai at, Pu Thawng Khaw Hau ii at babang kong ngual kik hi. ‘C’ taw a kiat peuma ‘T’ zangh ahinate zong ih mu tu hi. Hi laingual taw kisai thu le la theampo, Pu Thawng Khaw Hau, Pu Lam Khaw Mang le a hu teng 3 ii, ngaisutna le telna hi. ‘ZO KHANG SIMNA LAIBU” hisia 1955 kum ‘The Chin Baptist Press’ Falam khuaah ki-print aa, A original laibu pan a sim nuamte atu zong kong suaksak hi. Laibu hong pia, Pu Ngocinthawng Suantak tung zong ah lungdam hi.\nSiallum Kum 123 Cing\n123 Kumcin’ Siallum Kulh le Taitan ngal\nThe Siyin Chin\nTags: Thawng Khaw Hau\nBy thawngno in Sizang, Sizang Taangthu on May 7, 2013 .\n← Siallum Kum 123 Cing (May 4 Siallum Ni)\tPilna Laingil (Human Resource) →


url: =ZOCIA Kum 10 cin lopna: Zomi ICT Update Newsletter hawmkik ta ding - Zomi Community Network - Your Network\nZOCIA Kum 10 cin lopna: Zomi ICT Update Newsletter hawmkik ta ding\nPosted by Zomi Community Network on December 28, 2010 at 10:44pm in Computer & Internet\nZomi sung ah sep pih lawm leh gual a kuamah peuh,\nA beisa kum 2000 lai (Y2K) hun lai a kipan in Zomi Computer and Internet Association ci-in ZOCIA Network i kipan a, tuin kum 10 a cing hi ta hi. Kum 10 cinna pawpi i kham zawhloh ding hang in, i maban sa lah ahi, mipi ki tangsap leh hong nget\nuh lah ahi IT News, Tips, Tricks and Review tuamtuam te\nNewsletter tawh a beisa 2000 a kipan suak sak ngei, tua ciang tawm khat\ntawlnga in 2005 in kipan kik leuleu hang a, tu laitak in i tawlngak\nlaitak ahi hi.\nLeitung khantohnate in hong deep ta a, Computer leh Internet zang Zomi zong tampi mah ki pha behta ahihna tawh kizui in, i laihawm ahih a thak in, i ZOCIA Kum 10 cinna muakna leh thaksuah sakna in hawmkik ding\nlunggulhna om hi.\nTua a ding in sum leh paai tawh ahi zong in, information sharing ahi zong in, design skill a kipan, siamna khat peuh a kihel nuam i om leh kikum khawm to ni.\nTampi theih ding kisam tuanlo hi. Sum zong tampi piak khiat ding kisam masa lo hi. I neih sunsun tawh kipat theih hi a, i theih sunsun teng kawikhawm ciat in, gawmkhawm leng newsletter dal (4) ai ciangciang\ncing baih mahmah lel ding hi. A masa in PDF tawh hawmsawm in, i sep zawh\nleh, a nihna ah laidal tawh leitung gam khempeuh ah, a deih leh a sim\nnuam teng kiang ah hawm khia cih dan in vaihawm ding hi hangh.\nHIh tawh kisai ngaihsutna leh deihsaknate kikum khawm ciat lai ni.\nPermalink Reply by Zo Muan Taang on December 30, 2010 at 6:40am\nZomi IT lam khantohna pen midangte sang in ki niam zaw hetlo hi.\nKum 2000- Y2K a kipan in Zomi Computer leh Internet Association kipan cih pen\nPasian' thupha hi. Kum 10 cinna ding in vaihawmna a om pen hoih mahmah hi.\nHanciam ciat ni ei guai!\nPermalink Reply by Taang Sianpu on December 30, 2010 at 8:35pm\nDear Seppih mimal khempeuh,\nTuni khabei, kumbei hi ta in, mai Saturday/ Sunday bang ah hawm thei leng ut ta hi hangh.\nTua ahih man in kei lam pan zong ka hun pen tu weekend hong pia zo ding kahih man in,\ni vek in i mapan khop theih na ding in i sep khop theih ding khat hong zawn nuam leuleu ingh.\nI Newsletter ding a tempalte or a design pen bang dan, koi zang ding ihiam cih khat keima tumtak\nin kana ngaihsun sun hi.\nEi lak pan in a design hoih i sak ciat ong suai unla, tua pen gawmkhawm or tua lak pan a tamzaw in\nhoih i sak khat teel in zang leng cih hong cial nuam ingh.\nTua ahih man in i Zomi ICT Update design pen i omna ciat pan design bawl in hehpihna tawh Sunday a nunung pen in\nnong khak thei uh diam ci in ong ngen nuam ingh.\nTua pan in a lai ding zong tutung a issue kik masa ah hoih isak teng kaikhawm ciat in, a link or information, news item\nong khak ciat ta un.\nZomi leh Zogam a ding in, ZOCIA ah na sep pih uh,\nNewsletter i man ciang i ZOCIA Main website ahi, http://www.zocia.org\nah zong a download theih ding in hanciam sawm ni.\nPermalink Reply by Tg. GT on January 10, 2011 at 8:20am\nThupi lua ei. Hong hanciam un. Sep pih theih a om leh ma pang khawm ni.\nPermalink Reply by Cingbawi on January 10, 2011 at 10:17am\nHong bawl mengmeng un ngaklah mahmah hangh ei.\nPermalink Reply by Taang Sianpu on October 28, 2011 at 1:49am\nBang ci nasa hiam?\nNa ngaihsutna hong pulak ve?\nPermalink Reply by Pum Suan Khai on December 19, 2011 at 1:24pm\nZomi te pen midang te sang IT ah kiniam zaw lo a hih ban ah mi namdang te dem kul sa lai ing. bang hang hiam cih khat leh nih ih siam bek tawh mi tung ah a ki tuang hi lo in... Zomi tampi mah a siam ciang Zomi te khangto, siam hong ki ci zo pan hi. ei leh ei ki dem kei ni. ei leh ei ih ki dem sawm leh khial ding hi hang. ki haza ding, kigen sia ding hi hang.. Mi namdang te dem sawm ni .. IT lam ah Quality a nei mi Quantity tam sawm ni ci in zong hong han thawn nuam ing....lungdam


url: =Malaysia Ringgit sumtuh azang mi 3 kiman ~ ZD :: ZOMI DAILY\nposted on 24 November 2016 at 10:41 am Lomkholna: Malaysia, News, Sawltak, World\nMalaysia gamsung ah sumtuh azangzang gammi numei 2 leh Thai numei 1 kiman cih NST pan kiza hi. Klang, Bukit Tinggi vengsung amau omna Apartment panin nung Sunday zingsang 3am in akiman ahihi. Akiman tepen kum 26 leh kum 37 kikal hi uh a, Malaysia Ringgit sumtuh zangin Smart Phone leh vanhoihhoih leikawikawi uh a, tuapan in aki theikhia cihi.\nSumtuh zatna panin alei uh Printers 2, Smart Phones 9 leh Laptop 1 mankhia uhhi. Tuaban ah sumtuh ahi RM100 laidal bekbek 106 zong mankhia uhhi.\nSelangor Commercial Crime Investigation Department pan amakai khat ii genkhiatna ah hihbang in sumtuh azangte pen phone hoihnono, atamman theithei aleina panin aki theikhia cihi. Sumtuh zangin 12 veibang Smart Phone hoihnono leiman uh cihi.\nHih sumtuh zangte pen abeisa kal 2 sungin limzat mahmah uh cihi. Aki theihkhiatna pen Subang Jaya aom numei khatin Police Report abawlna panin akitheikhia, aki mankhia ahihi.\nSubang Jaya aom numei khatin Online tungtawn in Smart Phone zuaksawm hi. Tualeh hih sumtuh azangte in kaleinuam uh, tuamun ah kimuni ci’n khua amialna munkhat ah ki muhpih in, tuamun ah asumpia cihi. Smart Phone azuaknu inzong sumtuh ahihlam theilo hi.\nAsawtsim khitciang in sumtuh ahihlam khuanung theihpan a, tuaciang in Police Report abawlna panin aki theikhia ahihi. Hihbangdan in sumtuhna kikhemna, kileina pen Subang Jaya, Klang leh Shah Alam sungah 12 veibang omkhin cihi. Asumtang in RM35,000 val manneiding sumtuh tawh kileina om cih kiza hi. ZD Sawltak #zomidaily\nPrevious: Ui bawlsiatgawp zong thong kiattheihna, sum liau theihna ahihi ~ ZD\nNext: GZA makaithak tading in a ciinhuai Dr. Do Kham nasepzia pawlkhat ~ Khaibawi


url: =Pu Zo icih Kuam Hiam? :: ZOMI DAILY\nposted on 4 January 2015 at 5:55 pm Lomkholna: Article, Thawntuang\nPu Zo icih pen ih Pu hi, ih pian khiatna hi a ci pawlten a tel hetloh thu en suk leng. Pu kici peuhmah minam min hilo aa mi min ahih lam ih tel ding thupi masa hi. Minam min khat peuhpeuh Pu ci-in kisam ngeilo hi. Gan hingte zong Pu ci-in kuamah in sam ngeilo hi. Mihing bek Pu ci-in ki sam hi. Khanggui a kisut ciangin mihing panin khanggui kisut hi. Tua mihing pen Minam min hi ngeilo hi. Pu Zo khang panin khanggui a sut pawl khat in:\n1. Pu Zo…Kip Mang.., leh Cin Hil\n2. Kip Mang…Nawt Phut, leh Len Mang\n3. Nawt Phut…Naw Song, Phu Song, Song Phut, Sum Kop, Kop Sian\n4. Naw Song… SongThu, Ngaihte\n5. Song Thu…That Lun, Sung Mang leh Han Hen…khang 5 ciang sut pak phot ni.\nHih a tunga Pu Zo panin khangsut nuamten zong a kal lak thu pawl khatte a ki cian tak in a thei omlo ahih manin Pu Zo panin Khangsut kuamah om sese nawn lo hi. Tuamah bangin minam min Pu Zo cih bangin ki zang ngeilo hi.\nPu Zo panin a piangte pen minam min hilo aa mi min ahihi. Hih Pu paikhia leng Zo bek hi aa, ahi zongin hih mi min Pu Zo pen ko minam hi aci om ta leuleu hi. Pu Zo suan leh khak khempeuh Beh khat hi in um lai ing. A hangin Pu Zo icih pen mi mah aiteh. Pu Zo in minam neih aa tua-in Zomi ahihi. Pu Zo in hong dampih lai hileh a pa min khawng a minam min Zomi cihte hong hilh thei kha mah ding hi. Hong hilh theihloh hangin Pu Zo pen minam min hi ki ci haihai nawnlo hi. Tu-a khang thak khaicii hoihlo pawl khat in hih Pu Zo pen ei minam min hi ci gawpgawp om lai hi. Pu Zo icih in minam neihto lai hi na pi minam min a theilo bangin ih Pu Zo ih hai muh lai hi.\nPu Zo pen ih pupi hi icihleh:\nPu Zo in suan leh khak hong neih in tuate suan leh khak te midang tawh khua khat ah hong teeng khawm uhhi. Tua khua ah a veng a veng in ki khen uh aa , Sihzang, Saizang, Zote, Teizang, Vangteh….cih bangin Veng min na phuak uh aa, veng khat leh khat akumkum in kampau khat ki behlap om aa, ahi zongin kampau ki tello kamphen ki samlo uh hi. Kamphen kisam lo teng pen a minam uh Zomi ahihi. Hih a veng a veng in a ki khen uh hangin a Beh min uh\nki banglo in Teengkhawm uhhi. Beh min ih cih pen minam min hilo aa ih pupi min na hizaw hi.\nHih veng minte hangin minam sung ki et khilhna ding om keuhkeuh lo hi. Hih a vengveng in a ki khenna uh Sihzang, Saizang, Zote, Teizang, Vangteh…cihte sungah Beh tuamtuam om khawm mang ahih manin Zomi sitset ihihna ki lang semsem hi. Tua ahih manin hih veng ki khenna Sihzang, Saizang, Zote, Teizang, Vangteh…cihte ki neu muhsak leh ki gen siatsakna ding kuamah om lo hi. Tua mah bangin hihte hangin ki phatsak pihleh ki liat sakna ding thu omlo hi. A veng bulzaw aneu zaw cih bangin ki muhloh ding ahihi.\nPu Zo cih min pen Sihzang, Saizang, Zote, Teizang, Vangteh…cih bangin Vengmin khat peuh tawh ei ut thu in ki kheng thei ding hilo hi. Ih khanggui sutna ki bang kimlo ahih manin Pu Zo panin khanggui a sut ten zong ki ultung sak luatna ding neucik zong omlo aa, adang ten zong neumuh sakna ding om keuhkeuh lo hi. Ih khanggui sutna Pupi peuh adangte kiangah va tang koko ding hi samlo hi. Beh pawi khawng bek ah hihte ki zangh hi.\nHih bang thu kong gen ciangin Pu Zo ih cih pen Mi nam min a sa kha 1% khawng om kha thei ahih manin itna veina deihsakna tawh a telbaih pen dingin ka gelh ahihi. Pu Zo pen mi min ahih manin Sihzang, Zote, Dim, Saizang, Teizang….cihte tawh laihziau thei dingte ahi kei hi.\nthawntuangTheihding:: Zomi ah ki gawm ni cihthu te Zomi te lak ah va tang koko pen ahaivai thu khat ahihi. Zomi ki hi khin na pi, Zomi te kiangah Zomi ah ki gawm ni cihcih kul nawnlo hi. Nam dangte kiangah Zomi ah ki gawmni aci hileng phadawp lai hi. Ki pawlna(….) ah ki gawm ni kici thei bek hi. Tuateh Zomi ah ciah kik ni cihthu zong Zomi ki hi na pi koi ah ciah ding ihiam?\nTheihbeh ding:: Zolai ih neih a ki pan Zomi cih hong piang hi dihdih lo hi. Ih pu ih pa ten Zola tampi na phuak uh aa, tuate sungah Zo cih tawh ki pan thu tampi om hi. Hih Zo kici tawh a ki pan khempeuh ko a hi, no ahi va cihdan omlo hi. Hih bang lungsim ih neih laiteng ki lemna ding a lunggulh ki hi ngeilo ding hi.\nPu Zo khang panin khanggui a sutnuam tentan ten na theih nop uhleh ki kupto laini. Pu Zo pen mi hi ei, mi nam min hi kei ei cih ki tel siangta in um ing.\nPrevious: Kumthak le Ni suakthak ~ Don Ngaih Lian\nNext: Muhkholhna Limci Neite Thupi ~ Hau Za Cin\nKam Kei says\nPu Zo omlo hi. Minam kipawlkhop na ding in min thupi lo a, kipawlkhop theih na ding min khat peuh peuh ki thukim in hi leng thupi zaw ding hi.\n10 June 2015 at 3:00 am\nLaisiangtho in, Pu.Adam suanleh khak hong ci ahih manin, LST ka up leh tua’thu zongh ka up akul ahi hi.


url: =Japan Mite Lungduaina Hang Nam Li ~ Hau Za Cin :: ZOMI DAILY\nposted on 8 March 2016 at 7:00 am Lomkholna: Article, Hauzacin\nMarch 11, 2011 sun nai 2:00 P.M. a zinling hangin tuihualpi nasia tak pianga, mi tul 30 bang si dingin ummawh a, tulza tampi inn leh lo taan in bukna ding neilo om uh hi. Tua banga haksatna lianpi a tuak laitak un zong Japan mite lungduai takin thuak keikai zo zen uh hi. A hang nam li pha hi kici hi.\n1. Kipawlkhawm Siam Uh Hi: Pangkhawm siam bek hilo in kipawlkhawm siam uh hi. Lokho mi tamna Japan gam ah kipawlkhawm siamna neihloh a kiphamawh ahi hi, a diak in khuata ah omte. Mualtung ah lokho in om uh a, mal pan leng kithuakzolo ding vai tampi om hi. Tui lampi sialna dingin mi khempeuh pankhop kul a, anlak ciang zong a zo masasa kihuh kei leh buh kungte kuai man ding hi. Tua banga pankhawm siamkei le uh lokhawhna ah a lawhcin ding zah uh lawhcinglo thei ding hi.\nKhangno a tamzaw khuapi ah pilna sinin kuankhia uh a, khanghamte bek khuata lamah om uh hi. Tua manin a pankhawm kei uh leh amau bekin a hih theihloh uh tampi om hi. A pankhawm uh ciang khangnote zinkhiat lam a kitheilo ahih loh hang kitangsamlua cih omlo hi.\nVengsung kipawlna cih nei uh a, “Chonaikai” or “Jichikai” ci uh hi. Vengsung khat ah omte semkhawm, kihuh ding cih deihna tawh kipawlna ahi hi.\nJapan mite ngeina ah mun khat pan mundang khat ah na kisuan ciang na innveng thakte kiangah khuttawi, letsong, gift na piak ding a ngeina ahi hi. Khutnul leh buhngiam kan, niangteh cih te kipia hamtang uh hi. Limtak in tuun in laidal kang “noshi” tawh a tungah a piapa/nu Behmin gelh in pia uh hi. Kimeltheihna cihna hi.\n2. Hunlui Hanga Lungduaina: Japan gam pen tuahsiatna mat leh zet in a omna gam hi a, tua bang hun ciang pangkhawma sepkhop a siam mahmah gam ahi uh hi. Kum Zalom 19na hun laiin nitumna lam gamte in Japan sim sawmin kithawi uh a, Meiji Emperor hatna tawh kinangzo in a gam uh Kumpigam thahat mahmah in kilaamto uh hi. Galpi 2na zawh ciang Atom Bomb khu ciaiciai nuai ah tha thak la in dingto a, atom bomb meikhu a ven tawh kiton in thahat kik man hi. Atom bomb hanga si mihing 140,000 te thuakna phawk gige in kithakhauhsak uh a, van bawlna lam ah a madawk gam hong suak uh hi.\nHuihpi guahpi leh zinlingte hanga tuahsiatna a thuak uh simzawh pak ding hilo hi. A lian diak pawlkhat lak ah 1923 kuma Great Kanto Earthquake kici in mihing 100,000 bang Tokyo kiim ah si sak a; 1995 kum Great Hanshin Earthquake ah Kobe khuapi kiim ah mihing 6000 val si hi. Tuate in Japan te lungsim ah thu tampi gen in lungsim khauhsak, lungduai zong kisinsak hi, kici hi.\nHih banga haksatna om den gam ah “pi leh pu te in a thuakzawh leh en zong kithuakzo ding hi” cih lungsim lian mahmah hi, ci uh hi. Hiroshima leh Nagasaki ah atom bomb hanga si te a phawk kawmkawm un a nungta suakta khate zong nuntakna a manphatna kibehlapsak mahmah hi kici hi. Amau thuakna leh tuahkhak thute pan – nuntak hamtang ding hi, neih leh lam khempeuh a bei zongin – cih lungsim lian mahmah hi.\n3. Hikha leh Cih Tawh Tha Kipia: Japan te ngeina leh ngaihsut tawmna ah ‘hikha leh maw’ cih lian mahmah hi ci uh hi. Japan gam pen tuipi sungah tumsuk kha leh; tuiciim tungin i gam tui in tuum kha leh cih khawng ngaihsutna lian mahmah hi kici hi. Tua bang ngaihsutna hong pianna pen 1973 kumin Nihon Chinbotsu (Japan Sinks) cih laigelhna pan hi ci uh hi. Laigelhsiampa khat in Japan ah zinling henla, tsunami hong om henla, Japan tuipi nuai tung kha leh cih thu gelh kha citciat hih tuak hi. Tua in Japan mite lungsim ah “kha leng maw” cih lungsim liansak mahmah hi, ci uh hi. Tua bang ahih leh nuntak hun sung a manpha, mite ading a manpha a zat ding hi cih ngaihsutna liansak mahmah hi ci uh hi. Galpi 2na zawh leh 1950 kum kikal in siatna tam tung lua lawmlawm ahih manin kumpi in vaihawm in naupang neucik pan khangham dongin ‘Kha Leh” cihna tawh kiginkholh dan ding kisinsak uh hi. Nikhat ni ciang ‘a lian mahmah, a gol mahmah khat hong piang ding hi’ cih upna nei den uh hi.\n4. Mimal kim galhang ahi hi: Japan hizaha a lungduaizawhna hang pen minam lungsim hi a ci om uh hi. Ahi zongin thutheite leh laisiamte, thukante in a genna vuah – hilo hi, ci uh hi. Pawlkhat in 1945 kumin Galpi 2na a lelh uh ciang gam leh nam itna bei kiuhkeuhta hi a ci pawl om hi.\nTuhun ciang Japan mite muanhuaina khempeuh pen a gam leh minam tungah hilo in ama sepna company leh office ah hizawta hi ci uh hi. Fukushima Nuclear Plant ah nasem mi 50 te in lutang khaam in nasep a sepzom hang uh pen Japan gam a it man uh himasalo hi; Prime Minister pa maipha ngahna ding zong hilo hi. Amau ngaihsutna ah “ka pawlte nasep hi, ka pawlte nasep pen kei mawhpuakna zong ahi hi, kei om kei leng Fukushima ah nasem mi 49 bek pha ding hi,” cih lungsim nei uh hi” ci tazen uh hi.\nGam leh nam itna cih pen Japan ah minphat ngahna ding leh pahtawi ngah pakna ding tupna tawh hilo hi. Midang sanga tungnungzaw hih ding utna hilo hi. Midang tawh pangkhawm ding, semkhawm ding, hihkhawm ding utna hizaw hi ci uh hi. Nang, nang nasep zo ding, na lawmte in amau nasep zo ding, tua bang sepna in i vekpi a nasep zawhkhawmna hi, ci uh hi. Lawmta kitaisan cih om theilo, pawlkhat kinusia cih om theilo ci uh hi.\nTua bang nisim, mikim galhang banga sepna in gamsung khempeuh galhang, gam it nasem mi suaksak a, a tuahsiat tuak uh ciang zong lungduai takin thuak keeikaai in ding kik zo veve uh hi. Tu tung in zong a gam sung nek leh dawn zonna, summet bawlna leh khantohna tampi bahsak himah leh, a theite genna pan, a hui lui mah uh bangin a ma sangin hong khangto zaw kaan lai ding uh hi. Hong dingto kik peuhmah le uh ama sang nasia zaw ding uh hi ci uh hi. Tua pen Japan lungsim hi kici ngiat hi.\nMikim galhang ahih mah bangun amau nuntakna pan leitungbup in a sin ding thu tampi zong ompah hi.\nPrevious: Nu te’n Tate bangci makaih ding\nNext: Zogam ah “SIAL” kici ganhing namkhat ki ngahna thu\n01 August 2016 Tedim – Kalaymyo Lampi\n“Zomi” leh “Chin” tawh kisai Pu Col. Khen Za Moong Thugenna\nChristian Hymn te’ tangthu: I Lungnuam Hi Zeisu Muang Leeng\nA Lian A Kang Tokhom Thukhenna ~ Rev. Zam Khat Kham\nTulai thupiang kei’ muhna ~ Pu Thangboi


url: =Kawlgam pan “Miss Asia Pacific World” a ngahnu khamlukhu ki suahsakkik :: ZOMI DAILY\nposted on 31 August 2014 at 4:03 pm Lomkholna: Myanmar, News, Sawltak, World\nKawlgam pan “Miss Asia Pacific World” khat ihneih sunsunlah thumanlo, thumanglo ahihman ci’n a khamlukhu Crown pen ki suaksakkik cimawk a, Kawlgam pen thuman tawh ki pattahlo ihhih manin zuau in akhaap atawn ahidiam?\nMay Myat Noe kicinu pen Korea gamsungah “Miss Asia Pacific World” akibawlkum in Miss International Title hongngah ngawngaw hi. Tua khamlukhu Crown pen US Dollar $100,000 mannei kici a, a ngahsa khamlukhu aki laksakkik phamawh masalo zawlai hi. Aphamawh leh apoimawh ahihleh Kawlgam pan “Myanmar’s First International Beauty Queen” ci’n aki angtanpih mahmahkhat pen tulaitak in leitungbup in thumanlo leh anung ama khuallo “Rude & Dishonest” hongki cihsakmawk hi.\nMiss Asia Pacific World website pan na ngawnin May Myat Noe ii thuleh a Photo te ki lakhiata ci zawzen hi. Kawlgam ii tangthu pen hoih hetlo mawk hi.\nHihvai tawh kisai May Myat Noe inzong mipi tungah gencianna Press Conference pen hongtungding 02 September 2014 ni in Yangon aom The House of Memories Restaurant ah neihding vaihawm cih kiza hi. ZD Sawltak\nPrevious: Tedim Post :: 30 August 2014\nNext: US te’n aki pawlpih ding uh zawn


url: =Thakhat-a Na Kisap (The Immediate need) ~ Evan. Suangh Dal :: ZOMI DAILY\nposted on 21 April 2017 at 10:51 pm Lomkholna: Article, SuanghDal\nNa kisapbehte pan Thakhat-a na kisap thu-ah na lungsim ciah pih kik zelzel in.\nVanleng mawtaw Suaikhi neih loh awh loh hang kinungta zo lua. Puan hoih silh zawh loh hang zong kinung ta mawh lo. An ni 30 val bang ne kei lecin bel bang na ci diam? Tui ni thum dawn kei lecin bang na ci diam? Huih minit thum dik kha kei lecin e?\nNuntakna ah thakhat-a i kisap bulpite lei kul lo hi. Tam manh lua lo hi. I kisap beh tua mawtaw vanlengte nei lo suai-khi ok zo lo tudong nungta lai teh. Ahi zongin nuntak nadingin an ni 30 ngawl nai lo. Tui ni thum ahi-a huih minit thum ahi zongin ngawl ngei nai lo hiteh. Na suai-khi suah inla pai lecin thakhat thu-in nungta lah tuan lo ding cin-a hih huih le an le tuite ngawl ve tha khat thu-in si ding hi vecin. Tha khat-a i kisap bulpite le i kisapbehte khen tel lecin vai hong huam tuam mahmah ding hi. (Immediate need and felt need)\nHih ka ngawl ngei loh teng sum tawh lei kul hileh a tung-a ka neih zawh loh ka deihte’ manh zah in lei zo ngei lo ding hi. Huih minit thum dik kei leng a kisi ding hi phial-a pia tang khat zong piak kul lohin i dikdik hi.\nAtam manh totote nuntakna bulpi adingin kimanna a nei lua hi lozaw-a nungtakna ading a kisam bulpite tua zahin a tam manh lua thei dingin Pasian in bawl lo hi. Tui zah in huih sum piak kul lo-a an nek khat zah-in tui dawn khat sum piak kul lo hi. An nek khat manh le mawtaw khat manh van le lei-in kikhai-a an nek khat lo tawh kinungta thei loin mawtaw khat neih loh sa-in kinungta lua khin zo hi.\nMawtaw vanleng kisam kei cihna hi loin na thupha sim dih in cihna hi. A kisam bulpite ah Pasian in mikhempeuh a kibangin hong koih hi.\nZi (bazaar) na pai ciang zong a kisam bulpite lei-in la a tam manh pongpong lei kei in. I deih sangin i kisap i nuntakpih ding Topa’n diksa zaw hi. Pasian’ minthan nadingin nang zong Pasian in hong pian sak ahih manin Pasian’ min na than sak nop leh tua Pasian hong sik na kisap bulpi (immediate need)te bulphuh lecin nang tungtawnin zong Topa minthang lah loh ding hi. Tua na deih (felt need) na bulphuh leh bel hong kitukalh den ding hi.\nHihte khempeuh tungah thakhat-in na kisap bulpi in na pianthak loh phamawh cih thu hi. A piang thak khin na hih leh mi khempeuh in tha khat thu-a a kisap uh Lungdamna thu (the urgency of the gospel preaching) maan tak-a na kin hilh ding kisam pen hi.\nThakhat thu-a kisam i cihte pen tam manh hi tawm manh hi cih namte hi lo hi. Sum le paii vai zong hi lo-a lei theih lei zawh nam tawh kisai zong ahih loh banah zingciang cih nam zong hilo hi. Tun ahi hi. Hehpihna hang-a upna bek tawh cih nam ahihi. Ki-ngakngak kenla tu mahmah in kin takin Jesuh Khrih le Singlamteh tungah a kikhai lup tua Lungdamna thu thakhat thu in um inla sang ta peuh in.\nHih in thakhat thu-in na kisap lian pen ahi hi. Zingciang ah sihna bek om a tu’n ahih leh Gupna ni hi.\nPrevious: US gamsung aom LA Airport in Hand Luggage sungah thau aomlam mukhia zolo\nNext: Naungek khat leisung ah aki phumzawh ni 3 ciangin ahinglai in ki mukik


url: =Na up hetlohding na lungsim in hongkhem nam 7 te :: ZOMI DAILY\nposted on 19 August 2015 at 9:39 am Lomkholna: Article\n“Gim na ki sak nai kei leh nasep hah kat hi nai kei hi ni teh”. Na sep na hahkat mah mah teh na khuak in zong gim sa mah mah ding hi. Na thuak dan te, na nasep dan te, nang tungah a piang khempeuh na lak zia, tua teng khempeuh pen na khuak in tuat khia(calculated) ziah ziah ahi hi.\nKhat vei vei ciang tua te pen khemna hi thei hi\nTu lai tak a na ngaihsutna te pen na khuak in a nawng kai mah mah, thu leh la(information) tampi, lak pan hoih tak in gual din den in na lungnop nang in na khuak in hong bawl sak thei hi. Na lungnop nang te bek ahi hi.\nTua teng lak pan in a thupi lo pawl khat zong om thei veve hi. Tua na khuak ii hong khemna sungah khat vei vei teh nop ki sa mah mah hi.\nHi te pen na khuak in hong khem theih te pawlkhat hi;\n1. Ka nuntakna pen mi pawlkhat te sang hak sa zaw hi ……..\n2. Bang bang ka hih/sem ta zong in, Ka kaam pai kei. Pasian in thupha hong pia kei ……..\n3. Sum them beek hau lai leng ka nuntakna hoih tuam mah mah ding a, zong khangto tuam mah mah ding hi veng …..\n4. Bang bang ka hih/sem ta zong in mite in kei bebek hong mawh sak den uh …….\n5. Ka hih/sep na khempeuh ah ka khialhna om kei. Ka khialhna mah mah om ngiat kei.\n6. Kua mah in zong ka thu hong ngai kei in teh, kua mah in zong hong telsiam kei in teh ….\n7. Hih dan in sem/bawl kik hi leng ki ngah kei in teh, ka hih ngei sa hi…..\n(Hih sungah a om nailo pawlkhat om lai kha ding hi)\nKi ngaihsun kik le cin, nang zong khat vei vei teh a tunga te lak pan khat tei tei zangh ngei kha ni teh. Na lungsim hong thanem sak nang, na lungkiat nang leh leitung nungtak na te na muhdah nang bek ahi hi.\nNasep hahkat ding, hanciam takin nasem leng adang te zong lem to diam diam ding hi ci’n na khuak in hong gen sa’ng in, bang bang hi ta leh haksatna tampi a om hang nasep hahkat ding ci bang in na khuak in hong gen ziauh sa’ng, a man a nawngkai pi khat, tel zawh pak loh nang in hong gen zaw thei hi.\nHehna lampi tungah pai na. lungkiat na tuipi sungah hong tumcip sak hi.\nHih te pen bang hang hiam cih leh, lau luatna, lungsim gimna, thatang tawlna, mittui luanna, leh si leh sa gimna teng pan hong pom nuam a hih man in na khuak in khat vei vei ciang hong khem ahi hi.\nKhemna tawh na nuntakna ki sia sak kei in\nCimawhna, launa, thadahna, hahkat noploh na lungsim te pen na khuak sungah om sak kei in.\nNa “Upmawhna” te pen a man pah pah hi tuanlo hi. Paulapna hoih te, na khat peuh peuh te hih loh nang kam nial na a hoih na neih te pen a thuman khin pah pah la hi tuanlo ahi hi.\nNa pumpi taksa gim luatna te, lungkiatna te, nang leh nang ki muanlohna te tawh nang leh nang man na ki sak hang in, tua te pen khemna hi lai ve ve hi.\nTua te pen na lungsim pan paai khia in, lungsim thak leh ngaihsutna thak te tawh na puukna pan na thawh hun ta hi. Gentehna bang in, “bang bang hi ta leh lungkia vet kei ning”. Lai lek: Jerome Khai Source: Business Insider\nPrevious: Tulaai Leitung Thuthang Tuamtuam Updates August 18, 2015\nNext: Dimtui News (19 August 2015)


url: =Thopi leh Mompi tangthu ~ Pau Lam Dal :: ZOMI DAILY\nposted on 15 May 2020 at 3:56 pm Lomkholna: Article\nKhatvei lai-in, innlui mahmah khat sungah Mompi khat in buu bawl-in ateeng hi. Thopi khat zong tua innkiu ah ateeng hi. Mompi in tua Thopi aneek theih na ding lampi zongin, nisim in aphatkhem den hi. Nikhat, Mompi in a innveng Thopi kiangah, “Na dam maw, lawm? Hih inn sungah ih teengkhop zong sauvei ta ven, khatvei beek hong hawh dih ve. Bek thamlo-in, kei na innveng khat hisam ing aa, hong hawh lecin ka nuam mahmah ding hi. Hualai-a kahlei na mu hiam, tua pan nongkah to thei ding hi,” ci’n ahopih hi.\nThopi in zong, “Ahai hongsa na hiam? Ganhing gilo khat na hihlam zong ka theikhin hi. Na inn aa hong hawh peuhpeuh na thaanginn ah awkgai khin uh hilo hiam?” ci’n adawng hi.\nMompi in zong, “Bang dingin hong thaangsiah ding ka hia,na innveng pa himawklo ka hiam? Hong hawh dih ve, neek ding tampi khamtakin ne in, ih gualnuam kei ding maw, en hoh mahmah dih ve, ka inn pen naikhau neem hoihmahmah tawh kalam hi, thaanginn hizenzen kei, hong hawh lengla khatpeuh in nuam uh asak mahmah na ding aa kazem hi, nong hehpihna in, tawmvei mahmah hong khawl dih in” ci’n a buu kawk in asam hi.\nThopi in zong, “Kong hawhna ding ahang zong om zenzen kei ee. Na inn aa hong hawh peuhpeuh aciah khiakik om beek kei. Na thu kazak khit hi,” ci’n alengsan dildel hi.\nA zingciangin, Mompi in zong Thopi amuh kik ciang, “Ka innvengnu, Tho lah pilmawk ve’n, kei lah ka gilkial sii, koici neek theih ding ka hiam,” ci’n ngian azong hi. Mompi in zong, phatkhem dingin, ahawh hamtang theih nading lampi azong hi. Thopi amuh ciangin, “Bangzah in etlawm in ngaihbaang mawk na hiam?\nEi ganhing nono teng lakah, nang pen amelhoihpen nahihna, Pasian in hong pia hi. Na mitte diamond bangin te lelek dialdial se in, na kha na zaap ciangin mel tuamtuam in kimu aa, na hamciangin zong na aw te khum diakdiak hi, na lutung aa manglukhu (crown) in kumpinu na hihna kilangh sak hi, genbaangna omlo in, na hoihlua hi,” ci’n aphatkhem hi.\nMompi aiikaih na teng, Thopi in azakciangin ahimah akisa hi. Tua ciangin Thopi in, “Ka kilawmna leh ka ngaihhuaina thu nong gen hi. Na inn ah kong hawh ding hi. Ka kilawmnate hong gengen lai in, adang bang neilai ka hiam?” ci’n adong hi. Tua kawm mahin, Mompi inn-ah leng in alut leh, Mompi bu ah a awk hi. Tua ciangin Mompi in zong, “Ka gilkial zawh ni tampi phazo hi, lungnuam tak in kong ne ding hi,” ci’n anui buabua hi.\n“Mompi’ gitlohna thu, Thopi in alawmte’ hilhkholhna,” hong phawk hi, ahizongin a kihilhkhol thute angai kei kha hi. Mompi buu sung pan a suaktak zawhna dingin nakpi in ahanciam hi. Ahizongin, Mompi in akhate geel apetkhiat sak hi. Atawpna ah asuahtak nadingin nakpi in tha asan hangin akha te om nawnlo ahih man in asuakta zo tuan kei hi.\nHih Mompi mah bangin a gilo (ginalo) mi tampi tak leitungah om hi. Amaute phuahtawm zuau ngian hang tawh mawhna neilo mitampi awk sak uh hi.\nBuaina sung pan paikhiat ding sangin buaina sung aa luut khaakloh na dinga kidaalkholhna in naakpi’n thupi zaw hi.\nLawm leh gual, nu leh pate’n hong hilh hilh, hong tottot lai uh hun manpha sung hi zawa lauhuaina om naailo hi. Pau Lam Dal – Zomi Daily\nPrevious: Corona Virus, China leh USA (Galpi Thumna kipat sawm)\nNext: Kapteel khua ki khumcipna pan ki khahkol tading


url: =Thanksgiving Thungetna ~ Pu Go Sawm Khup :: ZOMI DAILY\nposted on 27 November 2019 at 10:10 pm Lomkholna: Gosawmkhup, News, Zomi\nUS Gam lam ah Thanksgiving Holidays hun hita ei! Mimal leh Innkuan Thupha san’sa teng hangin Lungdamkohna hunpha cihding hi inteh. Zogam lam ahbel Gam leh Minam tawh kisai thu kiza ziahziah in thangah huai, lawp huai, lungkim huai sa ing.\nZIC2019KL Khawmpi kici, tu kum February kha sung a, Kuala Lumpur khuapi a kibawl, Leitungbup Zomi-te Minam Khawmpi sung a Thukimna leh Thukhensatnate tungtawn in Minam Maban kalsuanna vive hi ci ing.\nZogam Lamka khuapi ah Zoland Territorial Council kingen ziahziah hi.. ZIC2019KL Khawmpi ah Chairman khat ahi Pu John K. Ngaihte leh a pawlte mahin madawk in ma pangzo uhhi. Thupi sa ing.\nIndia gam Delhi khuapi ahzong ZIC2019KL Khawmpi akah Pu Golan Suanzanmung, Dr. Lam Khan Piang cihte ZSF pawlpi makaite in madawk in ma pang uhhi. Lungkim huai sa ing.\nZIC2019KL Khawmpi Thukhensatna khatmah ahi, Kawl gam sung a Zogam pan Meitei Gamnuaimite hawlkhiat ding tawh kisai in Lungphona zong Pu Kimtuang leh ZIC2019KL Khawmpi akah ZSYO pawlpi Makaite madawk in ma pang cih zahang. Asawtlo in Khuapite ahzong Lungphona kipan ding cih za ing.\nHih Khawmpi Thukhensatna Mabante Zomi MP-te inzong hong panpih in, taangpi taangtate Tangmi a hihna uhtawh Meitei Gamnuaimite Len omna tengbang vaville uh lunggulh huai sawnsawn ding hi.\nKawl gam pen tu laitak ICC, ICJ, Genocide cihte tawh a buai laitak hi a, 2008 Thukhunpi puahphatna, Panglong Khawmpi cihte hong kinawh theizaw dingin lam-etna om hi.\nHih bang hunte ah Zogam leh Zomi-te Maban tampi kimainawt thei ding ahih manin, tu Thanksgiving hunnuam sungteng in, sak leh khang, sim leh mal, tuipi galkhat a om Zomi khempeuh in kithutuak takin anungta Pasian tung ah Zogam phuh zawhna ding thu nakpi takin ngenkhawm ni. Pu Go Sawm Khup\nPrevious: Kum tulnih sung Khazih pawlpi etkikna ~ Pau Do Lian\nNext: Meitei vai lungphona ah zotna ~ Pu Thangboi\nZomi te dinmun kumpi neilo gammite tawh kibang


url: =January 23 Masha, 17 ~ MUC\nJanuary 23 Masha, 17\nAdmin 5:50:00 PM Articles, MISSION NEWS\nPasian tawh Nasem Khawm\nRUSSIA | January 23\nMasha in kum 5 a phakin a u nu in Russia gam Siberian khuapi-ah tui kiphum hi. Masha in a u nu tui sungah pai-in tui sungah a kiphum mangngilh ngei lo hi.\nA kituiphum khit ciangin pastor leh pawlpi mite in lungdam ko-in a nuamnate uh a mit kha panin mangngei lo hi. Kituiphumna thu kum khat sung bang ngaihsunsun hi.\nKum 6 a phak ciangin tui kiphum dingin ngaihsun hi. A nu kiangah tui ka kiphum nuam hi, ci-in pulaak hi. A nu in bangmah dawng kik lo hi. Kum 6 bel neu lua lai, kum 10 bang cing phot in ci hi kha ding hi. Masha zong kum 10 a cin dong kituiphum lo hi.\nKum 10 hong cin ciangin pastor kiang ah va pai-in “ Tui ka kiphum nuam hi,” ci-in va pulaak hi. Pastor in zong pakta-in Lai Siangtho thusinna ah kihel dingin vaikhak hi. Midang 9 tawh Lai Siangtho thusinna nei khawm uh hi. A thusinte uh zaknopsa mahmah hi. Kum khat khit ciangin a pastor uh in mundangah kituah hi. Pastor dang khat hong tungin pastor thakpa in Masha tuiphum ding phal lo hi. Na kum tawmlai lua, neu lua laiteh, ci hi. Masha in tua thu a zak ciangin a lungkia mahmah hi. Pastor thak pa hopih nuam nawn lo hi.\nKum 12 a phak ciangin kituiphum dingin pulaak leuleu hi. Pastor zong thukimin kha 4 sung Lai Siangtho thusinna nei masa phot dingin geel uh hi. Masha in a thusinte uh lunglut nawn lo hi. A lungsimah kituiphum ding bek om, kum tampi ngak khin, cih thu bekbek om hi. Lai Siangtho thusinna ah kihel nawnlo-in pawlpi nusia dingin ngaihsun hi.\nPawl pua ah lawm le gual zong nei lo-in nuamsa lo hi. Lamet bei kisa-in a om laitak ni khat a nu in Zaoksky Christian School, Seventh-day Adventist sangah sangkah ding na ut hiam ci-in dong hi. Masha in zong thukim pah hi. Hih sangah lawm le gual zong tampi nei-in a sangkahna-ah kituiphum hi. A kituiphum ciangin kum 16 bang cingkhin hi. A kituiphum khit hangin a nunzia bangmah kilamdanna om lo cih kiphawk hi.\nZaoksky a tuncilin Masha in lawm le gual tam nei lo hi. Koi bangin mite tawh kipawl ding, kikhawl thei ding cih ngaihsun thei lo hi; dah hi. A lawmte khat in ama omzia thei-in na hehpih a, amah lawm dingin na zawn hi. Pasian in eite kitangsapna khempeuh thei hi; amah in ei tawh hong om hi. Ama tungah i kitangsapnate pulaak thei hi hang; Amah in eite lawm hoih, ci-in hopih hi.\nMasha in lawm le gual hau lo hi. Topa tungah thungen ding kipan hi. Gamdaihna mun khatah pai-in a lungsim a om khempeuh va sung khia hi.\n“Topa aw, nangma tungah ka hamsatnate kong puak khak loh hong maisak in, ci-in pulaak hi. Tui hong phum nuam lo ka pastor tungah ka hehsuak kha hi. Lungkhamnate Nangmah ka hong puak kei kha, ci-in a khialhnate hangin khitui luangin Topa in a maisak ding ngen hi. Tua bang khit ciangin a sungah lungnopna khat hong lut hi. Cikmah hunin a ngah ngei lo lungnopna, Topa ompihna phawk hi. Ka lungkhamnate ka koh nading ka kuppih ding lawm ka deih tawntung a, tu-in Topa aw,nang kong muh khak manin, ka lungdam hi. Ka hamsatnate khempeuh a hong puakpih ding, hong hehnem ding Nangmah ka lawm na hi hi, ci-in Topa tungah lungdamna ko hi.\nTu quarter Sabbath School 13na sumpi in Masha sangkahna sanginnpi puah nadingin kipuak ding hi.\nMUC in Rakhine gam, Lanmadaw khua-a pawlpi huang puah nadingin kipuak ding hi.


url: =Evangelical Baptist Conference (EBC) Upna pulakna (Statement of Faith). - Laibu Saal\nHome > Random Posts > Evangelical Baptist Conference (EBC) Upna pulakna (Statement of Faith).\nEvangelical Baptist Conference (EBC) Upna pulakna (Statement of Faith).\nEBC pawlpi sungah a nuai-a upna pulaknate in up ding le zuih ding hi, ci-in khauhtakin kisang hi.\n(1) Lai Siangtho (The Scriptures)\nLai Siangtho Bu 66 a kigelh cilna-ah a buppi-in, Pasian’ humop hi-a, khialhna khat beek kihel lo hi. Lai Siangtho kicing zo-a, thuneihna khempeuh nei hi. Gamtatna, upna, ngaihsutna khempeuh sittel nading THUBU hi, ci-in i um hi. (2 Tim. 3:16; 2 Pet. 1:21)\n(2) A Maan Pasian (The True God)\nPa Pasian, Ta Pasian, Kha Siangtho Pasian thum gawm a nungta Pasian maan khat bek om hi. Tua thumte in, panmun tuamtek a neih uh hangin, kipumkhatin sem khawm uh hi, ci-in i um hi. (Exo. 20:2,3; 1 Cor. 8:6; Rev. 4:11).\n(3) Kha Siangtho (The Holy Spirit)\nKha Siangtho in mimal Pasian hi-a, Pa Pasian le Ta Pasian tawh kizakimin, a pianngei uh kibang hi. Van le lei piansakna-ah kihel kim uh hi. Thu umlo hih leitungah Pasian’ geelsa nate a tangtun masiah Dawi Mangpa kamkaih kang hi. Mawhna, dikna, thukhennate phawksakin, lungdamnathu hilhna le tecipanna-ah, mite ciamteh, taangsapna guan, lamlak, hilh, tecipang, siangthosak, huh hi, ci-in i um hi. (John 1:33; 3:5,6, 14:16, 17, 26; 16:8-11; Matt. 28:19, Heb. 9:14; Luke 1:35; Gen. 1:1-3; Acts 5:30-32; Eph. 1:13, 14; Mark 1:8; Acts 11:16; Luke 24:49; Rom. 8:14; 26, 27).\n(4) Dawi Mangpa (The Devil or Satan)\nDawi Mangpa pen mimal-in om takpi-a, Pasian in vantung mi khat banga a piansak hi napi kiphatsakna le lehdona hang tawh Pasian’ galpa suak hi. Hih leitung khuamial ukpa le dawi gilo suak ahih manin, Meilipi sungah thukhenna a thuak ding pa hi, ci-in i um hi. (Matt. 4:1-11; 2 Cor. 4:4; Rev. 20:10)\n(5) Piansakna (Creation)\nVan le lei le a piang na khempeuh ama thu-a piang tawm mawk hi lo-in, Piancil Lai Siangtho sungah a kigelh bang tektek a, Pasian mah in a piansak ahi hi. Mihing zong ama thu-a piang tawm hilo-in, Pasian in a piansak hi-a, leitung mihing khempeuh a kipiangsak masa Adam le Eve suan hi, ci-in i um hi. (Gen. 1,2; Col. 1:16, 17; John. 1:3)\n(6) Mihing Pukna (The Fall of Man)\nA piangsak Pa in mawhnei lo-in, mihing a piansak ahih hangin, Adam in ama teeltawm tawh mawhna a bawl manin, a dinmun masa panin puk hi. Mi khempeuh in, Adam pianngei luahsuk uh ahih manin pianngei mawhna le gamtat mawhna tawh mimawh suak uh hi. Mihingte Pasian’ mawhsakna panin, a kihu thei, a peng thei om lo hi, ci-in, i um hi. (Gen. 3:16; Rom. 3:3, 10-19; 5:12, 19, 1:18, 32)\n(7) Paubanglo Suahna (The Virgin Birth)\nZeisu paubanna om lo nungak siangtho Mary sung panin, Kha Siangtho in suaksak hi. Tua bang tumdang suahna tawh mihing ta khat beek suak ngei lo a, zong suak ngei lo ding hi. Tua Zeisu in Pasian Tapa lah hi-a, Tapa Pasian lah hi, ci-in i um hi. (Gen. 3:15; Isa. 7:14; Matt. 1:18-25; Luke 1:35; John 1:14)\n(8) Hotkhiatna (Salvation)\nPasian Tapa palaina tungtawnin hehpihna hang bek tawh mawhna sung pan hotkhiatna lampi Pasian in hong phuangkhia hi. Pa Pasian sehna bangin, mawhnei lo Tapa Pasian in Pa Pasian thukham mangin, eite taang dingin mawhlawh hong tawisak a, sihna hong thuak hi. I mawhnate Ama pumpi tungah pua-in, eite taangin singkhuam tungah hong si hi. Tua Topa Zeisu Khazih upna bek tawh hotkhiatna kingah hi, ci-in i um hi. (John 1:29; Eph. 2:8; Acts 15:11; Rom. 3:24, 25; John 3:16; Matt. 18:11; Phil. 2:7, 8; Heb. 2:14-17; Isa. 53:4-7; 1 John 4:10; 1 Cor. 15:3; 2 Cor. 5:21; 1 Pet. 2:24)\n(9) Khazih Thawhkikna le Siampi Suahna (The Resurrection and Priesthood of Christ)\nKhazih Topa a pumpi mahmah tawh thokik a, van kahin, Pasian ziat lamah Siampi-in tu a, eite aa dingin hong thuumsak hi, ci-in i um hi. (Matt. 28:6, 7; Luke 24:39; John 20:27; 1 Cor. 15:4; Mark 16:6; Luke 24:2-6, 51; Acts 1:9-11; Rev. 3:21; Heb. 8:6; 12:2; 7:25; 1 Tim. 2:5; 1 John 2:1; Heb. 2:17; 5:9, 10)\n(10) Hehpihna le Pianthakna (Grace and The New Birth)\nMawhnei mite in hotkhiatna a ngah theih nadingin, pianthak kul hi. Pianthakna in Zeisu Khazih sunga mi thak suahna hi-a, damdama piangthu hi lo-in, thakhat thu-a piang ahi hi. Mawhna le khialhna sunga si ngeisa mi khat a pianthak ciangin, Pasian pianzia le Pasian letsong nuntak tawntungna ngah pah hi. Pianthakna pen Pasian thuman thutak dungzui-in Kha Siangtho nasepna hang bek tawh mite in amau teeltawmna tungtawna Lungdamna Thu a san theihna uh ahi hi. Hih pen mite tel zawh loh Pasian nasepna ahi hi. A siangtho kisikna gah ahi upna le nuntakna thakte panin pianthakna hong kilangkhia hi, ci-in i um hi. (John 3:3; 2 Cor. 5:17; 1 John 5:1; Acts 16:20-33; 2 Pet. 1:4; Rom. 6:23; Eph. 2:1, 5; Col. 2:13; John 3:8)\n(11) Diktansakna (Justification)\nDiktansakna pen Pasian in thukhenmang thuneihna tawh Zeisu Khazih a um mite “Dik” tang hi ci-a hong ciaptehna ahi hi. Diktangte in Pasian mawh maisakna le Pasian dikna mahmah ngah pah uh hi. Diktansakna pen eima nasepna pha hang hi lo-in, hong Tanpa sisan hang beka kingah hi, ci-in i um hi. (Rom. 3:24; 4:5; 5:1, 9; Gal. 2:16; Phil. 3:9).\n(12) Sianthosakna (Sanctification)\nSianthosakna in, thu-um mite Pasian in a tuam koihna ahi hi. Siangthosakna dawl thum pha hi. A dawl masa pen, Khazih hong tatna ahi Zeisu Khazih Honpa le Topa-a san phetin a kingah sianthosakna ahi hi. A dawl nihna pen Kha Siangtho in Pasian Kammal zanga, nisim nuntakna-ah, thu-um mite a sianthosak tohtohna ahi hi. A dawl thumna pen a bucing sianthosakna hi-a, Topa hong paikik ciangin kicing pan bek ding hi, ci-in i um hi. (Heb. 10:10-14; 3:1; John 17:17; 2 Cor. 3:18; 1 Cor. 1:30; Eph. 5:25-27; 1 Thes. 4:3,4; 5:23-24; 1 John 3:2; Jude 24, 25; Rev. 22:11).\n(13) Gupna Taankik Lohna (Security of the Saints)\nA piangthak takpite Zeisu Khazih adingin, Pasian in a tawntungin bittakin kem hi, ci-in i um hi. (Phil. 1:6; John 10:28, 29; Rom. 8:35-39, Jude 1)\n(14) Tuiphumna le Nekkhawmna (Baptism and the Lord’s Supper)\nTuiphumna pen si-in, kivui-a, a thokik i Honpa tawh pum khat suahkhopna limlaakna ahih manin tui sungah phum tektek kul hi, ci-in i um hi. (Acts 8:36, 38, 39; John 3:23; Rom. 6:3-5; Matt. 3:16; Col. 2:12; 1 Cor. 11:23-28; Matt. 28:18-20; Acts 2:41-42)\nNekkhawmna in Topa sihna, a hong paikik mateng phawkna hi-a, a piangthak tui kiphumsa mite in amah le amah a kiteldot khit ciangin nek ding ahi hi, ci-in i um hi. (1 Cor. 11:23-28; Acts 2:41-42)\n(15) Pawlpi (The Church)\nPawlpi nam nih om-a, muh theih pawlpi le muh theih loh pawlpi ahi hi. Leitungah upna le pianzia kibang teng in mun khata Pasian a biakkhopna pen i muh theih pawlpi hi-a, Zeisu Khazih sungah a piangthak khempeuh pum khat ihihna pen muh theihloh pawlpi hi, ci-in i um hi. (Acts 5:11; 8:1; 9:31; 14:32; 15:4; 16:4; 22:41; 1 Tim. 3:14, 15; Matt. 16:18; Eph. 1:23; 3:6; Gal. 1:6)\n(16) Leitung Kumpite (Civil Government)\nGammite phattuamna bawl dingin Pasian in kumpite koih ahih mah bangin Zeisu’ deihna tawh kilehbulh thute simlohah kumpite le thunei uliante zahtakin, a thu uh mangin, thungetsak ding hi, ci-in i um hi. (Rom. 13:17; 1 Sam. 23:3; Exo. 18:21, 22; Acts 5:29; 4:19; 20; 23:5; Matt. 22:21; Dan. 3:17, 18)\n(17) Laktohna le A Nungzui-a Piang ding Thute (Rapture and Subsequent Events)\nMi Siangthote la dingin, kum tul maanna ma-in, Khazih hong pai ding hi. Tua hun ding kithei lo-a, tuhun khat peuhpeuh hi thei hi. Tua hun ciangin Khazih sunga a sisa mite minthang pumpi tawh thokik ding uh hi. A nungta a omlaite sihna ciam lo-in, minthang pumpi kipia dinga, a vekpi un Topa dawn dingin mei tungah laktohna ngah ding uh hi, ci-in i um hi. (1 Thes. 4:13-18; 1 Cor. 15:41-44, 51-54; Phil. 3:20, 21; Rev 3:10)\nLaktohna khit ciangin, leitungah kum sagih sung gimna lianpi om ding a, tua zomin David kumpipa tokhom tungah tu-a, kum tul mang dingin vangliatna le minthangna tawh Topa hong kilang ding hi, ci-in i um hi. (Dan. 9:25-27; Matt. 24:28-31; Luke 1:31-33; Isa. 9:6, 7; 11:1-9; Acts 2:29, 30; Rev. 20:1-4, 6)\n(18) Vantung Gam (Heaven)\nVantung gam pen a thu bek-a om hi lo-in, tu mahmahin a taktak-a a om gige ahi hi. Ni tawpni ciangin, hong kilang dinga, van thak le lei thak zong om ding hi, ci-in i um hi. (Isa. 65:17; 66:22; John 14:1-3; 2 Pet. 3:13; Rev. 21:1; Luke 23:3; 2 Cor. 12:4, 5, 12: Rev. 2:7)\n(19) Hell le Meilipi (Hell and Lake of Fire)\nHell pen a thu bekin a om hi lo-in, tu mahmahin a taktak-a om gige ahi hi. Ni tawpni ciangin Satan le a pawlte a kikhiat nading Meilipi zong om hi, ci-in i um hi. (Matt. 18:9; Mark 9:47; Luke 16:23; Rev. 19:20; 20:10, 14, 15)\n(20) Midikte le Misiate (The Righteous and the Wicked)\nMidikte le misiate kilamdang sitset hi. Topa Zeisu Khazih hanga, diktansakna ngah a, Kha Siangtho in a sianthosakte midik takpi-in Pasian in sang hi. A kisikkik lo thu-um lo mite Pasian mit muhah hamsiatna thuak misiate ahi hi. Hih kilamdanna pen leitung nuntak sung bek hi lo-in, sih khit ciangin zong kilamdang zawsem ding hi. Midikte in nuntak tawntungna ngahin misiate in ahih leh Meilipi sungah phawk gegasa mahin tawntung gimna thuak ding hi, ci-in i um hi. (Mal. 3:18; Gen. 18:23; Rom. 6:17, 18: 1 John. 5:19; Rom. 7:6; 6:23; Prov. 14:32; Luke 16:15; Matt. 25:34-41; John. 8:21; Rev. 20:14,15)\n(21) Tuhun Christian-te kalsuanzia tuamtuam tawh kisai EBC dinmun (EBC’ Stand on Contemporary Christian Movement)\nTuhun Christian kalsuanzia pen a huampi-in nam thumin kikhen thei hi.\nA Khatna: Upna peng ahi “Liberalism or Modernism or Neo Orthodoxy” hi. Hih upna peng in Lai Siangtho buppi Pasian’ Kammal cih sang lo hi. Lai Siangtho sungah a kikhial tampi om hi ci hi. Upna le zuihna-ah Lai Siangtho kia kicing zo lo hi ci-in um ahih manin sinna le telkhehna thupi ngaihsut lo uh hi. Lai Siangtho pen mihingte gelh laibu dangte tawh kikimin sang hi. Kha thu le vantung thu sangin ci le sa le leitung nuntakna thupisak zaw hi. Lai Siangtho a gelh mite le a kigelh hun zong man lo hi ci hi. A tomin ci leng upna peng in Christian upna laigil teng paaikhia ahih manin EBC in sang lo hi.\nA Nihna: Lai Siangtho bek a bulphuh upna laigil ahi “Fundamentalism” or “Evangelicalism” ahi hi. Hih upna laigil in Lai Siangtho buppi ahi bangin sanga, paihkhiat le behlap nei lo hi. Lai Siangtho buppi in Pasian’ Kammal ahih manin khialhna khat beek om kilkel lo hi ci-in um hi. Lai Sianghtho bek mah Christiante adingin upna le zuihna le siksan ding ahih manin Lai Siangtho theihcian kul hi ci-in um a, Lai Siangtho sinna le telkhehna thupi sak hi. Lai Siangtho sungah, Zeisu Khazih Hotkhiatna a thupi ahihna tawh kizui-in, hih upna laigil in hotkhiatna thu bulphuhin kalsuan ahih manin EBC in kisang hi.\nAThumna: Limsang upna kici “Pentecostalism” or “Charismaticism” or “The Third Wave Movement” ahi hi. Hih limsang upna in Lai Siangtho bek Pasian’ Kammal hi lo hi. Pasian’ Kammal omzia lahna bek hi. Lai Siangtho pualam le Lai Siangtho banah Pasian’ Kammal om lai hi ci-in um hi. Tua ahih manin limsang upna sungah kamsanna, thusuak, kamtuam pauna, kha sungah laamna, nuihna, kahna, tukna le Psalm late, etc., um bek tham lo-in bulphuh mahmah hi. Lai Siangtho hilhna tawh kituak lo “Hauzo Damzo” upna sang hi. Lai Siangtho sangin thusuak tuamtuamte bulphuh zaw ahih manin Lai Siangtho sinna le telkhehna thupisak lo hi. Lai Siangtho bulphuh lo ahih manin a hunhunin upna khelkhel, upna thakthak piangtawm den hi.\nHih upna le kalsuanzia nam thumte lakah EBC dinmunin Lai Siangtho a bulphuh upna laigil “Evangelicalism” ahi hi. Upna peng (Liberalism or Modernism or Neo-Orthodoxy) le limsang upna (Pentecostalism or Chrismaticism or The Thid Wave Movement) te EBC in sang lo hi.\n(Reference: EBC THULET BULPI, ZATTAWM NGEINA, PENSIAN UPADI)\nSource ; ebcmyanmar.\nBiakna Pawlpi Random Posts\ntongsan October 24, 2015 at 8:08 AM\nEBC pawlpi Tangthu hi lo a, upna le kalsuanzia bek hi\nItem Reviewed: Evangelical Baptist Conference (EBC) Upna pulakna (Statement of Faith). Description: Rating: 5 Reviewed By: Cinpu Zomi


url: =Florida, Ford Lauderdale Airport ah mi 5 kaplumpa kimanta ~ TK Lian :: ZOMI DAILY\nFlorida, Ford Lauderdale Airport ah mi 5 kaplumpa kimanta ~ TK Lian\nposted on 7 January 2017 at 2:14 pm Lomkholna: News, Thangkhanlian, World\nJan. 7, 2017: Florida sunga om Fort Lauderdale airport ah Friday in US galkap pensen, kum 26 mi Estaban Santiago in baggage checkna ah thau tawh mi nga kap lum in mi giat kap liam in, muvanlai leng bangin leilak ah bok suk hi. Estaban Santiago in US army ten ka lungsim hong uk (control) sak uh a, ka thau ka kap hi ci hi. Tu-in Estaban Santiago kiman ta hi ci-in ulian gen uh hi.\nEstaban Santiago pen 2010 in Iraq gamah kisawl a, kum khat a nasepna lungkimhuai zo lo hi ci-in kitawpsak (discharged) hi. Santiago sanggampa Bryan in Santiago pen lungsim buaina nei ahih manin nung diakin psychological treatment kibawlsak hi ci hi.\nLaw enforcement ulian khatin The Associated Press news agencyte kiangah November kha-in Anchorage-a FBI office ah Santiago hong pai a, US government in a lungsim hong uksak in, ISte videos hong ensak hi ci-in hong gen hi ci hi.\nRelated: Nathu in lam honglak meivak hi (Cf. Psamls 119:105) ~ Kham Cin Pau\nSantiago in hih bangin thau pua in vanleng phualah a lut theihna dingin X-ray machines leh metal detectors checking kinei napi-in bang hanga a thau pua thei hiam cih dotna lianpi piang hi.\nPrevious: Bangalore zinding Malaysia Airlines setsiatna om ahih manin KLIA ah ciahkik ~ ZD\nNext: China in asawtlo in vanleng puakna tembaw 3 neiding ~ TK Lian


url: =Malaysia aom Mindat innkuankhat sungpan mi 4 kivui khawmding ~ ZD :: ZOMI DAILY\nposted on 17 February 2017 at 11:20 pm Lomkholna: Dahpihna, News, Sawltak\nMalaysia, Pandah Indah vengsung ah abeisa February 12 ni in Kawlgammi nupi khatleh naupang 2, akigawm in mi 3 ki thatlum cih kiza hi. Tua mi 3 te aki thahlupna ngei ah apa uhzong khua phawklo, asidek in kimu ci’n Ampang Police te’n genkhia uhhi.\nTua Kawlgammi akiciziau tepen athu aki theihcian ciangin midang nahi hetlo uh a, ih sanggam Mindat tepeuh nahimawk uhhi. Myanmar Times te thuthang suahsakna leh sigal in a innzang ah avapha te tungtawn in akizakna ah apa uhpen lungkhamna tamlua leh zu dawntheizel kici hi. Depression tamlua in, alungsim zong cidam nawntaklo hileh kilawm hi.\nTualeh February 12 ni, nitaklam 11pm khitpawl in apa un innsungteng kalhcip in azi leh naupang nihte na thatlum hituak mawk hi. Naupang nihte lakah khatpen ata hi a, adang khatpen atu ahihi. Azi leh naupang nihte athahlup khitciangin amahzong ki thahlupsawm hiding in ki ummawh a, tualaitak in Ampang Police te’n innkongkhak satkhia in innsung ah lut uhhi.\nAhi zongin apa un guza dawn hiding in ki ummawh a, azi leh naupang te luanghawm gei ah khua phawknawnlo in nalumcip hi. Palik te’n Ampang Hospital ah puaksak uh himahleh February 14 ni in Poisoning ci’n guza anekna tawh zato pan si cih kiza hi.\nTulaitak in hih Mindat innkuan sung panin misi luang 4 tak hi a, vai nawngkai aomkei leh Monday niciang in Rawang hanmual ah kivuiding cih Sia Raymond tungpan kiza hi. Asi luang 4 tepen:\nApa: John Thang Maung, kum 46\nAnu: Catherine Shing Cha, kum 47\nAtanu: Felicity Maung Awi, kum 10\nAtupa: Louise Khui Shing Kee, kum 2\nHihte innkuan pen 2011 kumin USA alenglianding uh hita a, ahi zongin atanu in pasal nei ahih manin alending uh kipelhto hi.\nRelated: Malaysia, Pandan Indah vengah Myanmar nupi khatleh naupang 2 kithatlum ~ ZD\nTuahun akipan lentheihkik hunding ngakin aomcip uh ahihi. Tunidong gamthumna lengtheilo himahleh tu’n gamlina lamah hong lengsanta uh himawk hi. Zomi Daily #zomidaily\nPrevious: Sangsia khatin sangnaupang numeino khat buan, kum 24 thongkiading ~ ZD\nNext: Kawlgam Tanakha kidop huai ci’n New York zato khatah Warning kisuang ~ ZD\nKlang zato aom Canteen ah zusa in anek laitak Video kizaihkha\nFrance gam phalna neilo tawh gambeel alutte amawkna in siamsinna kipialoding ci ~ TK Lian


url: =Dahna Pulakna: Mangpha Lia Dim Deih Huai\nTennessee Gamke, Nashville khuapi a teng, Zogam pan Thalmual khuami, Buansing beh, Pa Do Tan Len leh Nu Cin Nem Kim-te’ tanu nihna, Lia Dim Deih Huai in Dec. 23, 2014 ni in, damlohna hang tawh a leitung nuntakna hong nusia hi. Lia Dim Deih Huai pen leitung ah mihing in ahong piankhiat zawh kaal gukbek acing pan ahihbek thamlo, Pa Do Tan Len-te innkuan gamnuam zaw ah peemta dingin US gam ahong tun’ zawh kha thum valdeuh a phapan ahi hi. Peemta ding a gamnuam tungcil, tangek khatin hici bangin hong nusiatvat manin kikhasia mahmah hi.\nLia Dim Deih Huai hong nusiat manin adah akap a om, Pa Do Tan Len-te innkuan a kipan, meeltheih tanaute, khuapih tuipihte, pawlpi mipihte leh Zomi Community Tennessee kipawlna tawh akibang in Zomi Innkuan USA Executive Committee pawlzong ka dah mahmah uhhi.\nDahna kahna sung panin hanmual a khakna ding vaite Nashville khuapi a om Social Service lampan hong panpih ding cih thu leh, Thalmual khua kipawlna ahi zong, Pawlpi panin ahi zong, Zomi Community Tennessee kipawlna panin ahi zong, picing takin vuibawlna kinei ding cihthu kiza a, kikhalum tuam hi. Zomi Innkuan USA kipawlna in ngeina bangin dahna lahna Pawkkual tawh khakna/gaalna kibawl ding hi.\nLia Dim Deih Huai tawh hun nunung pen Dec. 24, 2014 (Wed.) ni in, Zomi Pentecostal Church (ZPC) pawlpi innteekna tawh kibawl ding a, hanmual ah kikha ding hi.\nLia Dim Deih Huai hong nusiatna hangin adah akap lungleng khuangai a om laizom u leh nau, nu leh pa, lawm leh gual khempeuh anungta Pasian in hong hehnem henla, adamlai teng cidam takin nisim mabante ah thupha leh thathak tawh a kalsuankik zo dingin hong siamhen ci-in thu ka ngen uhhi.


url: =Christian Hymn te’ tangthu: Itna Tawh Nong Vaikhak Bangin :: ZOMI DAILY\nposted on 18 November 2016 at 3:00 am Lomkholna: Article, Biakna, Hymn, Zamkhatkham\nHenry W. Greatorex (1813-1858)\nFrom the “Greatorex Collection” 1851\nNeekkhawm nek huna kisa late’ lakah a ngaihpen khat-a kingaihsun hih la “Itna Tawh Nong Vaikhak Bangin” pen a phuakpa Montgomery in Luke 22:19 a i Topa’ kammal “Kei nong phawk nadingun na hih un” ci-a hong vaikhakna bulphuh-a a phuah ahi hi. I Topa in a nuntakna pia-a hong tatkhiatna leh thu-ummite in i Topa’ hong thupiakna lungdam taka i manna la-a kiphuak ahi hi. Isaac Watts leh Charles Wesley, hih laphuaksiam tegel zomin England gamah hymn tam a phuak pen James Montgomery hi ding hi, ci-in kiciamteh hi. Hymn dawng 400 bang phuaka, tuate’ lakah 1/4 bang peuhmah tuni dongin kisasa lai hi. “Thengetna In Lungsim Sunga”(Prayer Is the Soul’s Sincere Desire), “Angels from the Realms of Glory” (Vantung Gam Pan Vantung Mite – Xtian La No. 72), “In the Hour of Trial” (Ze-etna Ka Thuak Ciang – Xtian La No. 200) cih late Montgomery’ phuah late laka minthang mahmah late ahi hi.\nHih laphuakpa James Montgomery bel Scotland gam Irvine, Ayrshire ah November 4, 1771 ni-a suak ahi hi. April 30, 1854 ni-in England gam Sheffield, York ah si hi. A nu leh a pate bel West Indies a pai Moravian missionary-te ahi uh hi. England gama Moravian seminary khat-ah tawlkhat pilna sin-a, la phuakphuak, poem gelhgelh lel ahih manin kitawpsak hi. Newspaper nasep lam uk-a, London khuapi a Sheffield Register editor sem hi. Tua lai-ah editor a sep sungin mipi’ phattuam nading na lianpi tuamtuam tampi semkhia a,\nEngland gama sila neihna a bei nadingin nakpi-in pang hi. Mizawngte panpih den-a, a kinengniamte hu den hi. Newspaper sungah a buai huai thu pawlkhat gelh ahih manin nih vei thongkia ngei hi. 1797 kumin Prison Amusements kici laibu khat gelh-a, thong sunga a gelh tamzaw hi. A tawptawpna ah a thumaanna leh a cihtak luatna kithei semsem-a, mipi’ adinga a hanciamnate pahtawina-in British kumpi in kumsim pension pia zawzen uh hi.\nMontgomery in mipi’ ading a hanciamte lakah Anglican pawlpi sunga hymn sak ding leh gamdang mission nasep dingte a thupi deuh ahi hi. England gama hymn phuakte’ lakah hotkhiatna thu puakkhiat ding a hanthawn masapen amah hi, kici hi. A nu leh a pa ngiat in West Indies a mite’ tungah lungdamna thu a puakkhiatna un a nuntakna uh pia uh cih mangngilh ngei lo hi. British Bible Society a pianna ding leh a kip nadinga pangpi khat ahi hi.\nA la phuahte Songs of Zion (1822), The Christian Psalmist (1825), Original Hymns for Public, Private, and Social Devotion (1853) kici labute ah kikhen hi. Hih “Itna Tawh Nong Vaikhak Bangin” la bel 1825 kuma kikhen labu sungah kihel pah hi.\nHih la-aw “Manoah” bel 1851 kuma America gam Hartford, Connecticut-a kikhen Henry W. Greatorex’ labu Collection of Church Music sungah kihel a, a kikhetkhiat masaknapen ahi hi. “Manoah” i cih bel Laisiangtho sunga Samson’ pa min ahih hangin hih la-aw lian bel tua min tama kiphuak zong hih tuak khol lo hi. Greatorex bel Engand gam Derbyshire ah December 24, 1813 ni-a suak hi a, 1839 kumin America ah lal a, America gam nisuahna lama pawlpi tampite ah organist-in om hi. 1851 kuma a khet Collection of Church Music sungah ama’ phuah la-aw dawng 37 kihel hi. “Gloria Patri” (Pa Pasian le A Tapa – Xtian La No. 11) la-aw phuakpa ahihna tawh zong minthang hi.\nPrevious: Zomi Football Association (ZOFA) tangthu\nNext: Leitungbup Ekbuk Kipawlna “World Toilet Organization”


url: =USA Southern Baptist In Pawlpi Khat Hawlkeak ~ Thu Tatuam (Siyin News)\nUSA Southern Baptist In Pawlpi Khat Hawlkeak\nTuesday, March 17, 2015 Tapidaw Taw Kisai No comments\nUSA ngam Alabama state Huntsville khua Weatherly Heights Tuiphum pawlpi in, pasal le pasal numei le numei kiteang sak ahikom Southern Baptist Convention pan niilkeak natu vote khiakna March 16, 2015 in nei ahawlkeak nuam te in zo ci hi.\nMadison (County) Baptist Association in hi vote khiakna ah lampui in, pawlpi tatuam pan taangmi (Pastor , Pawlpi upa) 86 in vote khia sak aa, 75-5 taw zo uh hi.\nWeatherly Heights Tuiphum Biakinn ii thasum sang ngawl pastor, the Rev. Dr. Ellin Jimmerson, Huntsville khua ah Feb. 9, 2015 ni numei le numei kitenna neisak thu thang sak ahikom, Southern Baptist pan sam in thupiang teng adok le September 2013 lai numei le numei pa le pa kiten tu thu hil ngei ci hi.\nTua ahikom, February 17 ni Weatherly Heights pawlpi le Association pan lampuite thukikupna nei in, vote khia in thukhen sak tu ci ahikom, hi bang thu apiang hi.\nPawlpi upa khat ii sonna ah "suapui pawlpi khat kisuplaw in ki khuangai mama hi , ahihang Pathian thu taw kisi teng bekma ih let tingteng kul" ci hi.\nAcingzaw in: http://www.al.com/living/index.ssf/2015/03/madison_baptist_vote.html


url: =Najib ii omna tawh akizomkha mun 5 takah Police Search kibawl :: ZOMI DAILY\nposted on 17 May 2018 at 9:27 am Lomkholna: Malaysia, News, Sawltak, World\nAbeisa in Malaysia gamsung ah Prime Minister asemlui Najib Tun Razak tawh kizopna anei mun 5 takah zannitak lamin Police te’n zonna nei uh cih theStar pan kiza hi. Tuabangin thukanna, zonna akineihna mun 5 tepen Taman Duta aom Najib ii omna inn, Sri Perdana, Pavillion KL aom munnih leh Prime Minister’s Office kici hi.\nHihvai tawh kisai in Bukit Aman Commercial Crime Investigations Department director Comm Datuk Seri Amar Singh inzong genkhiatna neikhia a, Najib tawh kizopna anei Location mun 5 ah Police Search kibawlmah hi ci’n genkhia hi.\nBanghangin tuabangin Najib tawh kizopna munte ah Police Search kibawlhiam cihpen ahang genkhia nuamlo a, ahi zongin tua mun 5 te ah Police te omkawikawi cihbel pulakkhia hi.\nNgawhtheih nading paulap “Evidence” akizong hi cihciangbek genkhia in, athu akician in avekin bangmah genkhia nuamnailo hi.\nHih thuthang akizak ciangin zannitak 10:15pm hunpawl akipan Reporters te’n Jalan Duta aom Najib Residence ah delhpah ngeingai in, Media te thutheinuam in kigual zihziah uhhi. Police te’nzong mipi te innhuang sungah aluttheihloh nadingin Police Tape khungpah uh a, dai kaipah uhhi.\nVideo: Documents believed to be linked to an ongoing probe were seized from former Prime Minister Datuk Seri Najib Tun Razak’s apartment at Pavilion Residences in Kuala Lumpur\nAvaiteng asiankhit ciangin Thurday (May 17) zingsanglam 4am hun in Najib ii lawyer Datuk Harpal Singh Grewal in Media te tungah genkhiatna neikhia hi. Ama genkhiatna ah Taman Duta aom Najib’s Residene ah Police Search kibawl in, ami akiman kuamah omlo hi.\nDocuments zong aki laksak bangmah omlo a, ahi zongin Najib te ii mimal vanneihsa “Personal Possessions” pawlkhat leh Bag pawlkhat ki puakhia hi. Akigawm in Police te’n van apuakkhiatsak uhpen Box 2 pan Box 3 bang puakhiading uhhi ci’n Najib’s Residence apualam aom Gate ah genkhia hi.\nNajib ii innpi pen golmahmah ahih manin, Police te’n inndei khatta in zongciatciat uh ahih manin ahun sawtpi aziakai hi. Tuciangciang akiman kuamah omlo a, kiman nadingzong athu akigen omlo hi ci’n genbeh hi.\nMore: Malaysia gamsung ah Passport leh Seal atuh abawl Myanmar gammi 3 kiman\nHih Najib ii omnateng Police Search akibawlna pen thunei te’n apulakkhiat lohhangin sumvai “Money Laundering Act” vaimah hidingin ki ummawhpen hi. Najib ii abeisa gamtatna 1MDB vaipen tulaitak hoihtak in aki kanciansan laitak hi a, tua Result tungtawn in Najib pen thong akiatleh akiatlohding ki khentatding hi ci’n Dr. Mahathir in genkhia hi. Sawltak #zomidaily\nPrevious: Zomi Mungtup Tunna Dia Lampi\nNext: Vice President Pu Henry Van Thio le apawlte Cikha Khuapi ah


url: =London, Croydon ah meileng kibung, mi 5 awk, 40 liam ~ ZD :: ZOMI DAILY\nposted on 9 November 2016 at 4:41 pm Lomkholna: News, Sawltak, World\nEngland, South London aom Cyoydon khuasung ah meileng Tram tekhat kibung in, mi 5 awkcip a, adang mi 40 bang liam uh cih City’s Fire Brigade pan genkhia uhhi. Met Police te genna ah hih tuahsiatna apianhun pen tuni 06:00 GMT hun hi a, tuahsiatna pen huaisia mahmah hi ci’n genkhia hi.\nTuagei ah aomkha ahi Hannah Collier kici ii genna ah aliam mite Laang ihcih Stretcher tetawh ki nawnkhia ziahziah cihi.\nPolice, Fire leh Ambulance Crews te tuahsiatna munah buaikhengkhang uh a, mipi te aphual ah apailoh nading in kikhaam hi ci’n genkhia hi.\nAmahpen tuazan ihmulo liangin US Election Result a en thapaai kahi ci a, hih meileng tuahsiatna apianciang in gin ngaihmahmah cihi. Huihpi nung kasa ci a, tuazawh khitciang in Emergency Services te hongtung ziahziah uh a, mite awngziahziah kaza cihi.\nTransport for London te ii genkhiatna ah hih aki lumlet meileng pen dawlnih aphakhat ahihi cihi. Fire Crews, British Transport Police leh London Ambulance Service tezong aphual ah buaimahmah uh cih genkhia hi. ZD Sawltak #zomidaily\nPrevious: USA, California sung Vote piakna geikhat ah thau kikap, mi 1 si, 2 liam ~ ZD\nNext: US Election Result: Donald Trump in zo ~ Thang Khan Lian\nKhantohzia Nam Thumte ~ Thang Sian Sing\nKawlgam ah zato khatin naupang siluang mangsak ahih manin thu kibawl


url: =September 25, 2021 ~ MUC\nAdmin 3:01:00 PM 20 Century Bible Course, Articles\nWilliam A. Spicer in Pasian A Masak Manin\nWilliam A. Spicer in na dangdangte sangin Pasian masak zaw hi. Mun tuamtuamah zin kawikawi-in Adventist mission a phuankhia masa pen hong suak hi. Pasian i masak zawh nadingin ama nunzia in eite hong tawsawn hi.\nSpicer in kum 23 hi pan taleh England gamah va zinin pawlpi nasep va sem hi. USA ah hong ciah kik in General Conference zumpi pan sawlna tawh gamdang nasepna tawh kisai lai-etpi sem hi. Pastor Spicer in india gamah 1898 kumin missionary va pai-in tua hun laitakin Southern Asia huam sungah tuiphumsia thumte lakah amah zong kihel hi. Adventist laihawm pankhia-in, pawlpi nasepna khangto mahmah hi. USA ah kum 1902 ciangin hong ciah kikin General Conference secretary sem hi.\nAma panmun bulpi in mun tuamtuamah nasepna tawh kisai vaisai hi; hih panmunah kum 20 sung bang sem hi. Mun tuamtuamah Pasian nasemte paisakin, mun tuamtuam pan amau teenna mun a zuan kik cih bangin nasep gim mah mah hi. Spicer in SDA pawlpi nasepna-ah a muibun mahmah makai khat hi. Tua panin General Conference makaipi sem a, kum 8 sung sem hi.\nKum zalom 20 kimtengin leitung khualzinna hamsat mahmah laitak hi-in, Spicer in mun tuamtuamah va zin khia zo hi. Na dangdangte sangin Pasian masak zaw ahih manin pawlpi nasep in mainawt mahmah hi. Seventh-day Adventist Pawlpi in mun tuamtuam, pau nam tuamtuamte lakah missionary khahkhia hi. Spicer in ama kipiakna hangin tu-in i pawlpi in hih ciang dinmun a tung thei ahi hi.\nJesuh in eite a hong hotkhiat nadingin na khempeuh nusia hi. Ama hong itna in Amah i masak nadingin hongkai hi.


url: =Sihna leh Zu ~ T. Sawm Lian :: ZOMI DAILY\nposted on 14 November 2016 at 3:00 am Lomkholna: Article, Sawmlian\nZu hanga siatna tuamtuam hong tungte leh haksatna hong tungte ka tuattuat ciangin ka lungsimah ciamteh zawh ding hi nawn lo hi. Zu hanga siatna hong tungte sum tawh lohkik ding hi leng, tam zen si’n teh ciin ka ngaihsun a, zu hanga siatna tuamtuam ka tuat ciangin zu dawn ngam dingin ka lungsim hangsan zo lo hi.\nZu hanga siatna tuamtuam, sihna leh sih dektakna thu, innkuan sung siatna ka tuattuat ciangin lipkhaphuai ka sa a, lau thei lo leh a pil thei lo hi mai hang, ciin ka ngaihsun hi.\nMakai hoih pipi, thu dang la dangah zong a zat theih mahmah, pilna siamna lamah ci leng zong a zahpih huai lo, thatang hat leh lungsim manlang mahmahte in, zu hanga mual hong liamsan uh a, it le ngaih, a hun het lo a zu hanga hong nusiate ka ngaihsut kikkik ciangin, ta-gahna, meigonna, sum le pai leh haksatna lianzaw hong tun hi tah, ciin ka lungsim na kikkik hi.\nSihna a om ciangin zu nung bang kek a, a ut peuhpeuh in zu kham a, a misite it taktak banga a kahna uh ka muh ciangin, ka luak suakin, ka heh suak zaw lai hi. Pa J. Thawmte in, “Kei bel ka sih ciangin zu kham limlim in hong kah kei hen la, ka kivuina hunah zong hong kihel vet kei leh deih ing” ci hi. Kei deihdan zong hi pah hi.\nZu dawn a, pumpi in a zawhloh ding cianga a dawn mite in itna nei lo hi. A tate, a u leh nau, a lawm le gual zong it lo uh hi. Zu it zaw uh a, a tate uh tawh nuntak sangin a zu tawh sih ding teelzaw uh hi. Tua ahih manin a lang lamin ngaihsun leng, zu hanga site khawng pen kah zong kahhuai lo hi.\nTua bang lawmlawm hi sam kei e, a ci zong om kha ni. Hoih takin mihing nuntakna suut leng, a it lohpi, a kep noplohpi in bang hangin leitungah a tate uh a pian nadingin vaihawm uh hiam?\nSihna hanga ta-gah, nu le pa nei lo bel thu tuam, ahi zongin zu hanga ta-gah leh meigongte ka ngaihsut ciangin cik mah ciang maisak thei lo ding zah-a ka ngaihsut hun bang om thei hi.\nZu le sa hangin haksatna bang teng na thuak, zu kham siatna hangin kithah na sawm ngei hiam? Zu hangin zato inn bangzah vei na tung a, zu hangin na innkuan leh khua in bangzah tak siatna na thuak uh hiam?\nThuakthuak lai ding maw, ahih kei leh tu-a ciang zong cimtak ta; Nang khut sungah kinga hi.\n(Vapar khua context a kigelh ahi… Vapar Weekly Newsletters a kisuah)\nPrevious: Christian Hymn te’ tangthu: I Mawhna Le I Dahna Teng\nNext: Zomi leh Power (Zomi and Power) ~ Pau Sian Lian